Наманганда ўтказилган сайёр қабул натижалари қандай бўлди? - Review.uz\nНаманганда ўтказилган сайёр қабул натижалари қандай бўлди?\nНаманган вилоятининг барча ҳудуди аҳолиси қамраб олинган қабулларда 926 нафар мурожаатчининг 942 та масаласи кўриб чиқилди. Уларнинг 378 таси жойида ҳал этилди.\nПрезидент Халқ қабулхоналари Наманган шаҳри, Учқўрғон, Косонсой ва Чуст туманларида cуд-ҳуқуқ масалалари бўйича ташкил қилган сайёр қабулларда ҳам бу жиҳатлар ўзининг амалий ифодасини топди, одамлар билан жонли мулоқот асосида уларнинг масаласига ечим топиш, қонун устуворлигини таъминлаш бўйича чора-тадбирлар кўрилди.\nИчки ишлар вазирлиги масъуллари билан аввалги ва бу галги мулоқотлардан сўнг илгари соҳадаги хизматидан ноҳақ бўшатилган майор Анваржон Турғунов, капитан Беҳзодбек Мадаминов, катта лейтенант Элмурод Бойхонов, кичик сержант Жаҳонгир Шокиралиев, сержант Камолиддин Манзуров, сафдор Элёр Ҳусановнинг неча йиллик сарсонгарчиликлари барҳам топди. Уларнинг Президент виртуал қабулхонаси ва Халқ қабулхоналарига йўллаган, олдин ўтказилган шундай қабуллардаги мурожаатлари ўрганилиши ва натижада ички ишлар вазирининг хулосасига асосан бу 6 нафар собиқ ички ишлар ходими махсус унвонлари билан орадаги узилиш хизмат муддатига қўшилган ҳолда ички ишлар органларига ишга тикланди.\nПрезидентимиз асос солган халқ билан мулоқот тизими боис масъуллар уларнинг дарду ташвишларини эшитди, муаммосини холис ўрганди, судда ва тизим раҳбарлари олдида уларнинг айбсизлиги исботланиб, бугун яна ўз ишига қайтарилди. Дейлик, Наманган шаҳар ички ишлар тизимида жиноят қидирув гуруҳи тезкор вакили бўлиб ишлаган катта лейтенант Элмурод Бойхонов ўтган йили карантин вақти бир банк ходими ковид хасталигига чалингани ҳақида тоғасининг ўғлига аудиоёзув юборгани, тоғавачча эса уни танишларига улашгани можарога айланади. Оқибатда хизмат текшируви ўтказилиб, 2020 йил 13 апрелда у ички ишлар органи ходими деган юксак номга доғ тушишига йўл қўйганлиги учун ишдан бўшатилади. Сўнг катта лейтенант Бойхонов судга арз қилади. Фуқаролик ишлари бўйича Наманган туманлараро суди эса 2020 йил 21 июлдаги ҳал қилув қарорида уни ички ишлар органлари хизматидан бўшатилиши ҳақидаги буйруқни ғайриқонуний деб топиб, ишга тиклаш ҳақида қарор қабул қилади. Бугунги қабулдаги мурожаатдан сўнг эса катта лейтенант Элмурод Бойхонов Уйчи тумани ички ишлар бўлими пробация гуруҳи инспектори лавозимига тайинланди.\nКичик сержант Жаҳонгир Шакаралиев ва сержант Камолиддин Манзуров йўл ҳаракати хавфсизлиги тизимида ишлаган. 2019 йил 25 ноябрь куни улар “Тошкент-Ўш” автомобиль йўлида автомобиллардан бирини тўхтатишган. Бу фаолиятни кузатиб турган масъул ходимлар олган тезкор видеотасвирларга кўра эса, улар ҳайдовчидан пулга ўхшаш нарсаларни олиб, автомашина ҳужжатларини қайтариб берганлиги, бу хатти-ҳаракат шубҳали экани сабабли хизмат текшируви тайинланган. Бу текширув натижасида улар ҳам ички ишлар органи ходими шаънига путур етказувчи хатти-ҳаракат содир этган, деб топилиб, 2020 йил 6 январда ишдан бўшатилган. Бу иш ҳам судда кўрилгач, фуқаролик ишлари бўйича Наманган туманлараро суди 2020 йил 22 июлда сержант Камолиддин Манзуровни, 2020 йил 15 декабрда эса кичик сержант Жаҳонгир Шакаралиевни оқлади. Суднинг ҳал қилув қарорларига кўра, уларни ички ишлар органларига тикланиши белгиланди. Бу галги мулоқотлардан сўнг кичик сержант Жаҳонгир Шакаралиев патруль-пост тизими ҳайдовчиси, сержант Камолиддин Манзуров эса Наманган вилояти Йўл ҳаракати хавфсизлиги бошқармаси рўйхатдан ўтказиш ва имтиҳон олиш бўлими инспектори вазифаларига ишга қабул қилинди.\nМулоқотлар жараёнида Олий суд ва Судьялар олий кенгаши раҳбарлари кўриб чиққан 451 та масаланинг 239 тасига жойида ечим топилди. Эътиборлиси, қабуллар доирасида бир қатор маҳкумларнинг мурожаатлари асосида иши қайта кўриб чиқилди. Жумладан, наманганлик Жамолиддин Зайниддинов косонсойлик қариндоши Нодир Зуннуновнинг ишини қайта кўриб чиқиб, адолатли ечим топиб беришни сўради. Гап шундаки, Нодир Зуннунов фирибгарлик қилгани учун жиноят ишлари бўйича Чуст туман судининг 2020 йилдаги ҳукмига кўра, 5 йилу 6 ойга озодликдан маҳрум этилган. Лекин Жамолиддин Зайниддиновнинг айтишича, улар қариндоши етказган зарарни қоплаб берган. Бу иш ҳам Наманган вилоят судининг жиноят ишлари бўйича судлов ҳайъати апелляция инстанциясида атрофлича кўриб чиқилди ва мазкур суд ажрими билан Нодир Зуннунов қамоқдан озод этилди.\nКомила Набиева эса Олий суд масъулларига қамоқда белгиланган жазо муддатини ўтаётган турмуш ўртоғи қилмишларига яраша жазо олаётганини, лекин унинг саломатлиги ёмонлашаётгани учун унинг ишини қайта кўриб чиқишларини илтимос қилди. Фарзандларини ёлғиз ўстираётган онанинг мурожаати асосида бу иш ҳам қайта кўриб чиқилиб, эрининг жазо муддати 5 йилга қисқартирилди.\nМурожаатлар асосида жиноят ишлари бўйича ўтказилган сайёр суд мажлисларида жами 90 нафар шахс жазони ўташдан муддатидан илгари шартли озод этилди, томонлар ярашгани ёки зарарлар қоплаб берилгани муносабати билан 15 та жиноят иши, 102 та маъмурий иш юритувдан тугатилди.\nБош прокуратура масъуллари кўриб чиққан 125 та масаланинг 8 тасига жойида ечим топилди. Учқўрғонлик Шаҳзода Садриддинованинг айтишича, Наманган давлат университетининг юридик факультетини тамомлаган фарзанди Ҳусниддин Азимов маълум муддат ички ишлар идораларида хизмат қилгач, Бош прокуратура ҳузурида очилган “Агроинспекция” вилоят бўлимида катта инспектор лавозимида фаолият олиб борди. Мазкур ташкилот прокуратура тизимидан чиқиб кетгач, мавжуд штатлар қисқаради. Шу туфайли у ишсиз қолади. Онахоннинг мурожаатидан сўнг 2 йилдан бери ишсиз бўлган ёш ҳуқуқшуносни Наманган ҳарбий прокуратурасига ишга қабул қилиш масаласи бўйича аниқ муддатли топшириқ берилиб, ижроси назоратга олинди.\nКосонсой туманидаги 30-сонли мактабгача таълим ташкилоти вакилларининг шикоят қилишича, улар ишлаган муассасада 2019-2020 йилларда таъмирлаш ишлари олиб борилгани сабабли ходимлар ўзларига боғлиқ бўлмаган ҳолда бир йил бўш қолган, бироқ уларга ойлик иш ҳақлари тўланмаган. Мурожаатдан сўнг адлия тизими вакиллари ёрдамида уларга 1 йиллик иш ҳақлари ундириб бериладиган бўлди.\nУйчилик Абдураҳмон Мамажонов ва турмуш ўртоғининг тадбиркорлик объекти бузилиб, бозор ҳудудига қўшиб берилган, бироқ уларга ваъда килинган компенсация пули ва ер майдони ҳанузгача ажратилмаган экан. Наманган вилоят ҳокими бу масалани атрофлича ўрганиб, қонуний ҳал қилиб беришни ўз зиммасига олди. Шу каби мурожаат асосида 2005 йилдан буён бошпанасиз, ижарама-ижара сарсон юрган Наргиза Аҳмедова уй-жой билан таъминланадиган бўлди.\nУмумлаштириб айтсак, Наманган вилоятининг барча ҳудуди аҳолиси қамраб олинган қабулларда 926 нафар мурожаатчининг 942 та масаласи кўриб чиқилди. Уларнинг 378 таси жойида ҳал этилди, 203 та мурожаат эгасига ҳуқуқий маслаҳат ва тушунтириш берилган бўлса, 361 та мурожаат назоратга олинди.\n20.06.2022 11:35 726


O‘zLiDeP фаоллари ҳайрли ишда ҳам фаол- Kruz.uz\nO‘zLiDeP фаоллари ҳайрли ишда ҳам фаол\n10:34, 16.06.2016 1429 0 Жамият\nO‘zLiDeP Қорақалпоғистон Республикаси Кенгаши томонидан 14 июнь Халқаро донорлар куни муносабати билан “Соғлом она ва бола йили” давлат дастури ижросини таъминлаш, хусусан, аҳолининг репродуктив саломатлигини мустаҳкамлаш, миллатимиз генафондини асраш-абайлаш ҳамда инсониятга ҳаёт бахшида этаётган оналарнинг соғлигини сақлаш мақсадида партия ходимлари, бошланғич партия ташкилоти фаоллари иштирокида Республика қон қуйиш станциясида амалий хайрия тадбир ташкил этилди.\nТадбир доирасида партия фаоллари донор сифатида қон топширишди.\nO‘zLiDeP Қорақалпоғистон Республикаси Кенгаши Матбуот хизмати раҳбари Асем Сырымбетова:\n—Қалбида эзгуликлар тўла инсон доимо яхшиликлар қилишга интилиб яшайди. Айниқса, қилаётган бу хайрли амалларимиз кимнингдир соғлиғини сақлашга, ҳаётини узайтиришга кўмак берса-чи? Ўйлайманки, киши учун бундан ортиқ бахт топилмаса керак. Донорларни ана шундай беғараз ёрдам кўрсатувчи эзгу-ниятли инсонлар дейиш мумкин. Таъкидлаш жоизки, бугунги кунда мамлакатимизда беғараз донорлик ва уни ривожлантиришга катта эътибор қаратилмоқда. Мазкур ишларнинг мантиқий давоми сифатида партиямиз томонидан ҳам инсонларга ёрдам бериш мақсадида партия фаолларини жалб этган ҳолда мана шундай ҳайрия тадбирларини ташкл этиб, аҳолимиз саломатлиги йўлида ўз ҳиссамизни қўшиб келяпмиз.\nРеспублика қон қуйиш станцияси Бош шифокори Аймурат Танирбергенов:\n— Амалиё шуни кўрсатадики, қон ва унинг таркибий қисмларига бўлган эҳтиёж жуда катта. Касалхоналарни зарур миқдорда қон билан таъминлаш учун жуда кўп донор қони керак бўлади. Мазкур жиҳатларни эътиборга олган ҳолда мамлакатимизда донорлик фаолиятига алоҳида эътибор қаратилмоқда. Хусусан, мустақиллик йилларида қон қуйиш соҳасини модернизация қилиш ва ривожлантириш, малакали кадрлар билан қамраб олишда, даволаш муассасаларини туну кун қон қисмлари билан таъминлашда самарали ишлар йўлга қўйилган. Бу жараёнларда беғараз ёрдам сифатида донорлик учун кўнгилли равишда ташриф буюраётган аҳолимизга ўз миннатдорчилигимизни билдирамиз.\nO‘zLiDeP Қорақалпоғистон Республикаси Кенгаши масъул ходими Абилаким Умирбаев:\n— Бугунги тадбирда қайд этишганидек, агар кишилар бағрикенглик намунаси сифатида тиббий эҳтиёж учун қон топширсалар, инсонпарварлик ва меҳр-шафқат кўрсатган ҳолда мамлакат аҳолиси саломатлигини ҳимоя қилишга муносиб ҳисса қўшган бўлади. Шу маънода хайрия тадбирида иштирок этган ҳамкасбларим қаторида мен ҳам биринчи марта донор сифатида қон топширдим. Аввал тиббий кўрикдан ўтиб, кейин шифокорлар назоратида амалга оширилган мазкур жараёнларда англаб етдимки, донорлар ҳиммати туфайли ҳар йили кўплаб инсонларнинг ҳаёти сақлаб қолинади. Чунки қоннинг бир томчиси ҳам ҳаёт демакдир. У шундай бебаҳоки, бемор ҳаётни сақлаб қолишда унинг ўрнини ҳеч нима билан алмаштириб бўлмайди. Шу боис ҳам O‘zLiDeP хайрихоҳлари ҳам бундай эзгу ишларни ҳар йили давом эттиришни ўз олдига мақсад қилиб қуйишди.


Европанинг қайси мамлакатида уй-жой сотиб олиш...\n23.07.2019 14:34 0 2038\n«Deloitte» халқаро консалтинг компанияси тадқиқотида аниқланишича, Португалия — шахсий уй-жой сотиб олиш учун Европадаги энг яхши мамлакат.\nПортугаллар ўз уй-жойига эга бўлиш учун ўртача 3,8 йил пул йиғишади. Бу Европа иттифоқи мамлакатларидаги энг яхши кўрсаткич.\nБельгия ва Дания иккинчи ўринда, 5 йил пул йиғилса битта кўчмас мулкка етади. Кейин — Австрия, Италия ва Венгрия. Бу мамлакатлар фуқаролари ўз уй-жойларига эга бўлиш учун 5,7 йилдан 7,1 йилгача тер тўкишларига тўғри келади.\nПул йиғиб юрганлар Польшада 7,5, Хорватияда 7,9 йил деганда шахсий уй олса бўларкан.\nЭнг қийини чехларга — нақ 11 йил кутишаркан. Латвияликлар ва британияликларга ҳам осонмас — 10,1 ва 7,9 йилдан.\nкўчмас мулк уй-жой\nЖамият бугун, 13:24


Бош саҳифа Жаҳон насри онлайн антологиясиРоберт Фиш (1912-1981; АҚШ)Роберт Фиш. Босқин (ҳикоя)\nРоберт Фиш. Босқин (ҳикоя)\nЁзнинг охири, кечки соат беш, уфқда оппоқ булутларни кесиб ўтган чизиқ кўзга ташланади. Уч моторли «Боинг 727» реактив самолёти 28 минг фут баландликда парвоз қилмоқда. У Теннесси дарёси водийсига яқинлашмоқда. Самолёт Кеннеди номидаги Ню-Ёрк аэропортидан Янги Орлеанга йўл олган.\n-Хонимлар ва жаноблар, кема командири гапиряпти. Пастда, ўнг томонимизда Уоттс Бар кўли жойлашган. Чап томондаги йўловчилар тўғон ва Чикамауга кўлини кўришлари мумкин. Олдинги ўриндиқларда ўтирган кўзи ўткир йўловчиларимиз эса Смоуки тоғи манзарасидан баҳраманд бўлишлари мумкин…\n-Ҳа, сер. Бир дақиқа… у нимадир деяпти… Командир? Унинг айтишича, босқинчи йўналишни ўзгартиришни ва Жексонвиллга учишимизни талаб қиляпти экан. Ёқилғи қуйиш учун.\n-У қаэрга учмоқчи экан ўзи? Ёқилғимиз Кубагача учишга етади. Миллига айт, бу самолёт «747» эмас.\n-У хартфордлик Чарлз Вагнер номига чипта олган. 16-С ўриндиқда жойлашган. Мен унга таом келтириб бергандим…\n-Ҳаммадақа,-деди Кларисса.-Ёши ўттизларда, сочи ўсган…\n-Ҳеч нарса. Ҳожатхона эшигига ёзувни илиб қўйишни унутма. Агар бирор нарса…\n-У қаэрга учмоқчи?\n-Хонимлар ва жаноблар!-деди у микрофонга.-Йўловчиларимиз Теннесси дарёси водийси манзарасидан баҳраманд бўлишлари мумкин…\n-Ҳа, сер. Кўп нарса. Афтидан, у ҳаммасини жуда яхши ўйлаган. Мен ёзиб олдим. Ҳозир ўқиб бераман.-Кутилмаганда унинг овози ўзгарди.-Кечирасиз, сер, ҳожатхона ишламаяпти. Йўқ-йўқ, иккинчи ҳожатхона ишлаяпти.-Йўловчилардан бири. Мен ёзувни илиб қўйдим, лекин айримлар унга эътибор беришмаяпти…\n-Хўп, сер. Мана рўйхат. Пуллар қопга жойлаштирилган бўлиши керак. Ҳаммаси юз долларлик бўлиши шарт. Ҳар бир боғлам йигирма беш мингдан бўлиши керак. У яна самолёт Жексонвиллдаги 725-йўлакка, аэровокзалдан иложи борича узоқроққа қўнишини талаб қиляпти…\n-Хонимлар ва жаноблар, лайнер командири гапиряпти. Об-ҳаво шароити туфайли биз Флорида штатининг Жексонвилл шаҳрига қўнишга мажбурмиз. Авиакомпания вакиллари аэропортда сизларга нима учун ушланиб қолганимизни тушунтиришади ва барча зарур нарсалар билан таъминлашади. Юзага келган ноқулайлик учун узр сўраймиз. Энди эса хавфсизлик тасмаларини тақиб, ўриндиқларни тик ҳолатга келтиришингизни ва чекмаслигингизни сўрайман…\nСўнгги йўловчи ҳам автобус нима учун аэровокзалдан бунчалик узоқда турганига ҳайрон бўлганча лайнерни тарк этди. Самолёт ёнига машина келиб тўхтаганида ёқилғи қуйиш жараёни ниҳоясига етаётганди. Машинадан икки киши тушди.\n-Бир дақиқа.-Узоқ жимлик чўкди. -Командир,-яна Клариссанинг овози келди.-У Маямига учишимизни сўраяпти. Энг паст тезликда ва икки минг фут баландликда учишингизни талаб қиляпти. Яна, орқадаги йўловчилар эшигини ёпмаслигимизни айтди…\n-Худо билади,-жавоб қайтарди Литтлжон.-У эртами-кечми барибир ҳожатхонадан чиқади ва сув устида учаётганимизни кўради. Ўшанда кўрамиз…\n-Ҳа, сер. Бир дақиқа. Ўзимни боғлаб олдим, командир.-Клариссанинг овози ўзгарди.-Командир, улар чиқишяпти…\n-Айтганини қилинг, командир. Таваккал қилиб бўлмайди. Маёрнинг самолётлари сизларни кўрди, биз эса полицияга хабар бердик, улар барча йўлларни назорат қилиб туришади.\n-Флориданинг марказий қисмида кимсасиз ҳудудлар кўп, аммо ўзингиз биласиз…-буйруққа бўйсунди Литтлжон.-У ҳолда бизга ҳаво йўлаги очиб, бирорта меҳмонхонадан жой буюриб қўйинглар.\n-Хавотирланманг, уни топамиз,-деди хавфсизлик хизмати ходими.-Штатнинг барча полиция бўлинмалари оёққа турган. Командир, Маямига учишингиз мумкин. Хайрли тун.\n-Чарлз Вагнер…-деди у.-Ҳожатхонада ажал кутиб турганини билмади. Қизиқ, у қаэрда ишларди экан?\nРукнларРоберт Фиш (1912-1981; АҚШ)\n← Аввалги Аввалги Нажиб Маҳфуз. Ўзгалар учун яша (ҳикоя)\nКейинги → Кейинги: Брайан Лоуренс. Тонгги қўнғироқ (ҳикоя)


МЕНИНГ ҚАҲРАМОНИМ КИМ БЎЛГАН? » Тиббий психология – Расмий сайт\nЯнгиликлар » Янгиликлар » МЕНИНГ ҚАҲРАМОНИМ КИМ БЎЛГАН?\n(“Ёш куч” журналига берилган интервью).\nАссалому алайкум, Зарифбой Ражабович! Ёшларимиз шифокор, инженер, олим ёки космонавтларга ҳавас қилиб касб танлашади. Биз турли соҳада фаолият кўрсатаётган инсонлар билан суҳбат қуриб, уларнинг ёшлик давридаги ҳою-ҳаваслари билан қизиқаяпмиз.\n1-савол. Мактабда ўқиб юрган даврингизда кимларга интилиб яшагансиз, қандай орзу-умидлар қилгансиз?\nЖавоб. Мен 10-12 ёшимда, яъни 3-5 синфда ўқиб юрган пайтларимда қурувчилик касбига жуда қизиқардим. Чиройли иморатлар тиклагим келарди. Чунки бизнинг битта қариндошимиз уйимизга ташриф буюрганида тўрт қаватли янги иморатлар тиклаётгани ҳақида тўлқинланиб гапирганди. У қурувчилик ҳақида сўзлаганида ҳар бир болани ўзига ром қилиб қўярди. Ўша пайтлари телевизорда намойиш этилаётган “Маҳаллада дув-дув гап” филмидаги янги қурилаётган иморатларни томоша қилиб, қурувчилик касбига жуда қизиққанман. Бироз улғайгач, физика фани мени ўзига ром қилиб қўйган ва физик олим бўламан деганман. Физика устозимиз жуда билимли инсон эдилар. Улар бутун олам тортишиш қонуни, атомларнинг парчаланиши, магнит майдонлари ҳақида жуда қизиқарли қилиб бизга дарс ўтардилар. Улар, айниқса, Резерфорд ва Эйнштейн тажрибалари ҳақида кўп гапирардилар.\n2-савол. Уйингизда қандай китоблар бўлган?\nЖавоб. Менинг отам тил ва адабиёт ўқитувчиси бўлганлар. Отам жуда чиройли мисраларни бир зумда тўқиб ташлардилар, бизларга эсдан чиқмайдиган ҳикоялар сўзлаб берардилар. Бизнинг уйимизда жуда катта кутубхона бўлган. Уйимизга тўпланган журналларнинг ўзи бир хонага сиғмасди. Отам Ўзбекистонда чиқадиган деярли барча газета ва журналларга обуна бўлганлар. Почтачи бизнинг уйга келганидан сўнг унинг халтаси бўшаб қоларди. Бизнинг уйда ҳатто 30-40 йиллик газеталар ҳам сақланиб турарди. “Гулхан”, “Фан ва турмуш”, “Шарқ юлдузи” журналларини роса мутолаа қилардик. Менга “Калила ва Димна” асари ёд бўлиб кетганди.\n3-савол. Нега тиббиётни танлагансиз?\nЖавоб: Тиббиётга қизиқиб қолишимга онам сабабчи бўлганлар. Улар мигрен касаллигидан азият чекканлар ва бош оғриқ хуружлари тез-тез қийнаб турган. Эсимда, 8-синфда ўқиб юрган кезларим мактабдан уйга келсам, онам бош оғриқ хуружига чидай олмай, бувимга суяниб ўтирибдилар. Бошларини рўмол билан боғлаб олганлар. Мени кўриб бағирларига тортдилар-да: – Болам, бу азобдан қачон қутуламан? – деб йиғлаб юбордилар. Юрагим эзилиб кетди. Ўша ондан бошлаб “Мен доктор бўлишим керак”, деб ўз олдимга қатъий мақсад қўйганман.\n4-савол. Менинг қаҳрамонларим ким бўлган?\nЖавоб. Менинг қаҳрамонларим ўзгариб турган. Масалан, қурувчи бўламан деган пайтларим қаҳрамоним ўша қурувчи қариндошимиз эди. Физикага қизиққан пайтларим Резерфорд ва Эйнштейнга маҳлиё бўлганман. Уларга ўхшаб кашфиётлар қилишни орзу қилганман. Тўғрисини айтсам, мен жуда хаёлпараст эдим. Ўша пайтлари расм ҳам чизардим, кичик шеърлар ҳам ёзардим. Бизнинг уйда акам, мен ва икки укам яхши расм чизардик. Мен Эйнштейннинг расмини чизиб, хонамга осиб қўйганман. “Калила ва Димна” ни ўқиб шунга ўхшаш ҳикоялар тўқиб, отамга сўзлаб берардим. Отамга ҳар томонлама ҳавасим келарди. Улар фикрлаш доираси жуда кенг, бироқ жуда содда одам бўлганлар. Тиббиёт институтига кирганимда академиклар Ўктам Орипов, Комилжон Зуфаров, Наби Мажидовларга ҳавас қилганман. Улар менинг қаҳрамонларим эди.\nҚўшилган: 15:05 / 14-04-2021 Ўқилди: 55


Тошга битилган қисса | Мулоҳаза қила оладиганлар учун.\nТошга битилган қисса\nЯнварь 3, 2017 от mulohaza в Мақолалар // 0 Комментариев\nҚадимги тарих ўз тилсимлари сир-синоатларини бирма-бир очар экан, қалбимизда бир олам ҳайрат ва таассурот уйғонади. Мозийдан садо берувчи қадим обидалар бағрида жо бўлган маълумотлар бизга аждодларимиз маданияти, турмуш тарзидан шоҳидлик беради.\nВилоят ўлкани ўрганиш музейида сақланаётган экспонатларни кузатар экансиз, улардаги сир-синоат, бири бошқасини такрорламайдиган мўъжизалар ҳайратингизни оширади. Хусусан, осори атиқалар орасида қадимий битиклар битилган қабр тоши эътиборга молик. Маълумотларга кўра, ушбу экспонат 1963 йили Кожортепадан топилиб, ёш ўлкашунослар томонидан музейга тақдим қилинган.\nЛ.Ю.Маньковскаянинг “Қашқадарё воҳасининг архитектура ёдгорликлари” рисоласида ҳам ушбу ашё ҳақида сўз юритилган бўлиб, унда сағана қопламасининг XIV аср ўрталарига оид ва у Марказий Осиё меъморий хаттотлигининг ноёб намунаси эканлиги таъкидланади.\nҚабр тоши билан боғлиқ қуйидаги севги афсонаси ҳали-ҳануз халқ орасида тилдан-тилга кўчиб юради. Қадимги Кожорда ҳуснда тенгсиз Гулгуной исмли қиз бўлган экан. Кунларнинг бирида қишлоққа созанда йигит келибди. У Гулгунойни кўриб, севиб қолибди. Гулгуной ҳам йигитга кўнгил қўяди. Фурсат ўтиб йигит қизга совчи юборади. Аммо Гулгунойнинг отаси созанда йигитга қизини узатишни хоҳламайди. Йигит қишлоқдан бутунлай кетади. Ўз севгилисидан айрилган, отасининг раъйига қарши боролмаган Гулгуной хасталаниб, оламдан кўз юмади. Бундан хабар топган йигит “Хазон бўлган гул” достонини ёзиб, севгилисининг қабри устига ушбу сағанани ўрнатган.\nХалқ орасидаги бу афсона қанчалик ҳақиқат ёки тўқима, билмадиму, аммо сағана тошида эрта оламдан ўтган қизга бағишланган изтиробли сўзлар битилган.\nБу тошнинг бошқа сағана тошларидан фарқи шундаки, у кулолчилик анъанаси асосида лойдан тўртбурчак шаклда ясалган бўлиб, хумдонда пиширилган ва сирланган. Тошнинг юзаси мовий рангда бўлиб, битиклар оқ рангда битилган. Анъанага мувофиқ сағанатошларга диний мазмундаги матнлар, яъни Қуръон оятлари ва ҳадислар битилса, ушбу сағанада шеърий байт битилган. Битик шарқшунос олим А.К.Арендс томонидан форсий тилдан қуйидагича таржима қилинган:\n“Сен улуғликнинг буржида, поклик кўланкасида ўтирган эдинг, Қуёш каби жамолингсиз хонумонлар қоронғиликка айланди. Умринг мавсуми, ҳаётинг қуёши ҳар қанча сабзалик баҳор ойи буржида бўлса-да, фалак сени тезлик билан куз ойига етказди, хазонга айлантирди.\nГул вақтида очилиб, гуркирамаган эй гул, нима учун наргис каби кўзингни жаҳон боғидан юмдинг. Қачонки фалакнинг жабру жафолари дилингга аён бўлгач, сен бу меҳр-вафосиз оламдан кўнглингни уздинг”.\nҚай мақсадда битилганидан қатъи назар ушбу ёзувлар аждодларимизнинг сўз қўллаш, бадиият бобидаги маҳоратини акс эттиргани билан ҳам аҳамиятлидир.\nМақола 382 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Ангрен_5_та_муҳим ташаббус (@angren_tashabbus) - E’lon #127\n@angren_tashabbus Yoqdi 1\nТашаббус бизни олға етаклайди\n21 May 2019, 15:58 (558 kun oldin)\nТошкент вилояти телеграмда қанчалар фаол? Бугун жамоатчилик фикрини шакллантиришда ушбу мессенжер катта рол ўйнаётган пайтда бизникилар бу оламда нималар билан банд? Майдон ичра кимлар жавлон урмоқда?\nВилоятда фаолият кўрсатаётган телеграм каналларни кўринг, кузатинг, обуна бўлинг, баҳо беринг!\n@ToshkentViloyatiHokimligi - Тошкент вилояти ҳокимлигининг ахборот хизмати (расмий ахборот, мурожаат ва аниқ ечим).\n@haqiqatonline – Тошкент вилоятининг ижтимоий-сиёсий ҳаёти ҳақида энг тезкор, энг ишончли ахборотлар канали. «Тошкент ҳақиқати» газетаси журналистлари томонидан юритилади.\n@oltin_voha – шунчаки, супер канал. Тошкент вилоятида кучли жамоатчилик назорати ўрнатиш йўналишида иш олиб боради. Тили заҳар, лекин иши шакар... (Бизда "ўлик жонлар" йўқ, каналимизни пуфлаб шиширмаганмиз... ☺)\n@OlmaliqNews – мустақил блогерлар томонидан ташкил этилган маҳаллий янгиликлар канали.\n@olmaliqhayoti – ҳудуд журналистлари томонидан юритиладиган блог. Кўпроқ маҳаллий ҳокимлик фаолияти, расмий хабарлар бериб борилади.\n@Toshvilyoshlar - Тошкент вилояти ёшлари ҳаёти ҳамда Ўзбекистон ёшлар иттифоқи вилоят Кенгаши ва унининг маҳаллий Кенгашларида амалга оширилаётган ишлар тўғрисида маълумот берувчи расмий канал.\n@chinaztoday – чинозлик фотограф Иззатилла Йўлдошевнинг шахсий саҳифаси. Чиноз тарихи, бугуни, маҳаллий янгиликларга доир суратли хабарлар бериб борилади.\n@qizilyarimoyjamiyati – Олмалиқ шаҳар Қизил Ярим ой жамиятининг фаолиятидан лавҳалар бериб бориладиган лойиҳа.\n@angren_news – ангренлик мустақил блогерлар жамоасининг лойиҳаси. Танқидий-таҳлилий мақолалар, вазиятга шарҳлар бериб борилади.\n@oila2019 – Олмалиқ шаҳар хотин-қизлар қўмитасининг расмий канали.\n@toshvilagentlik – Давлат хизматлари агентлиги Тошкент вилояти бошқармасининг расмий канали.\n@qibray_sadosi – қибрайлик журналистларнинг блоги. Асосан, маҳаллий хабарлар ва қизиқарли бошқотирмалар бериб борилади.\n@angrenmadaniyat – Ангрен шаҳридаги маданият ва санъат соҳаси бўйича олиб борилаётган ишлар, санъаткорларнинг ижоди билан таништириб борувчи, шахсий кузатувларга асосланган канал.\n@angren_sakigulom – Ангрен шаҳар Соғлом қишлоғи янгиликлари, Ўзбекистон ва дунё хабарлари...\n@mashal_gzt – "Машъал" гаетасининг расмий канали.\n@Aynamov – Тошкент вилояти бўйича ишлайдиган реклама канали. Аниқ маълумотлар билангина ишлайди.\n@Gazalkent_News – Бўстонлиқ тумани ва Ғазалкент шахрининг сайти www.gazalkent.uz нинг\nрасмий, эълонлар канали.\n@ohangaron_ijodkorlari – Оҳангарон воҳаси адабий-ижодий муҳитини ёритувчи, Ангрен, Оҳангарон, Олмалиқ шоир ва ёзувчилари ижодини тарғиб этувчи канал.\n@almalikskiyrabochiy – Олмалиқ газетаси: шаҳри янгиликлари, муаммолари, ҳаракатлари.\n@chinozhayoti – "Чиноз ҳаёти" газетасининг телеграмдаги канали. Туманнинг ижтимоий-сиёсий воқеалари, янгиликлар, табрик ва қутловлар.\n@kulgigram- Бу каналда ичакузди латифалар, қизиқ ҳангомалар, қувноқ гифлар, фақат @qibray_sadosi да эълон қиладиган демотиваторлардир.\n@Angren_Jobs #каналида сиз Ангрендаги бўш иш ўринларини кўришингиз мумкин. Бу #ажойиб!!!\n@angren_tashabbus - Президентимиз томонидан илгари сурилган 5 та муҳим ташаббусни Ангрен шаҳрида амалга оширишни тарғиб этувчи канал.\n@nurafshanxtb - Нурафшон шаҳар янгиликлари, секторлар фаолияти аниқ, тезкор ва холис хабар ва янгиликлар.\n@istiqbolgazetasi – Зангиота тумани ҳокимлиги «Истиқбол» газетаси таҳририятининг телеграм канали. Газетада чоп этилаётган оммабоп мақолалар, шунингдек, бошқа маълумотлар бериб борилади.\n@toshkenttumanihokimligi – Тошкент тумани ҳокимлигининг расмий телеграм канали. Туман ҳокимлиги фаолияти, аҳоли учун тааллуқли маълумотлар бериб борувчи расмий саҳифа.\n@angrenxakikati – Ангрен шаҳридаги янгиликларни қайноқлигича узатувчи канал.\n@talimda - Республика бўйлаб таълим янгиликлари.\n@postnoklassik – Тошкент вилояти ҳокимлиги ахборот хизмати раҳбари Беҳзод Қобуловнинг шахсий канали. Воқеаларга муносабат ва ажабтовур гаплар бўлади. Олди-қочди нет. Бирадлар ҳақида ҳам ёзилади. Мустақил фикрлар, вилоят ва туман, шаҳарлар раҳбарларининг портретига чизгилар... энди ёзилади (🙈).


12:03 / 18.07.2019 823 pdf Ўқиш режими + -\nЭнг яхши аср Пайғамбар соллаллоҳу алайҳи васалламнинг асрлари – «асри саодат» эканига ҳеч қандай шубҳа йўқ. Бинобарин, ўша даврда яшаб ўтган саҳобаи киромлар нафақат мусулмонлар, балки барча умматнинг энг яхшисидир. Саҳобаи киромлар ана шундай шарафга сазовор бўлган саодатманд инсонлардир.\nСаҳобаи киромларни Муҳаммад соллаллоҳу алайҳи васаллам тенги йўқ авлод қилиб тарбияладилар. Уларнинг ҳар бири «тирик Қуръон» ва йўлчи юлдуз эди. Мусулмонларнинг биринчиси бўлмиш бу авлод чиндан ҳам инсоният тарихидаги ўхшаши йўқ авлод эди.\nМусулмонларнинг бу авлоди Аллоҳ таолонинг Каломида ва Пайғамбар соллаллоҳу алайҳи васалламнинг ҳадисларида мадҳ этилган, мусулмонлар жумҳури томонидан қувватланиб, ҳозиргача улуғлаб келинаётган саодатманд авлод эди.\nМусулмонларнинг бу авлоди охири замон Пайғамбарига иймон келтириб, у зотнинг раҳбарликлари остида Аллоҳ таолонинг охирги ва абадий илоҳий дастури – Қуръони Карим ҳукмларини ҳаётларида татбиқ қилиб, ҳаммага ўрнак бўлган авлод эди.\nМусулмонларнинг бу авлоди ер юзида иймоннинг барқарорлиги, Аллоҳ таоло тавҳидининг ширк ва куфрдан устун келиши учун молларию жонларини фидо қилган, шу мақсад йўлида дуч келган барча тўсиқларни сабот ила енгиб ўтган мардонавор авлод эди.\nБу авлод Аллоҳ таолонинг ёрдами ва Пайғамбар соллаллоҳу алайҳи васалламнинг раҳбарлигида иймон ва ихлосининг кучи ила жоҳилият ботқоғидан чиқиб, Ислом саодатига эришган бир авлоддир. Бу авлод нубувват дорилфунунида толиблик қилиб, унда сабоқ олиш ила жаҳолат зулматидан иймон нурига чиққан бир авлоддир.\nСаҳобаи киромлар жоҳилиятнинг барча ахлоқсизликларини Исломнинг олиймақом ва гўзал ахлоқларига тўла-тўкис алмаштириш бахтига сазовор бўлган ажойиб инсонлар жамоасидир.\nСаҳобаи киромларнинг баъзилари фаришталарни кўрган, фаришталарнинг ёрдамидан фойдаланган ва ҳаттоки баъзи ҳолларда фаришталарнинг ҳавасини келтириб яшаган ажойиб инсонлар жамоасидир.\nСаҳобаи киромлар шу билан бирга, жуда оддий ва содда, ҳеч қандай қалбакилиги ёки сохталиги йўқ, лекин арзимас инсоний камчиликлардан холи бўлмаган ажойиб инсонлар жамоасидир.\nСаҳобаи киромлар иймону Ислом, шариату тариқат, ахлоқу одоб ва шунга ўхшаш барча керакли нарсаларда ҳар бирлари биз учун муқтадо бўлган ажойиб инсонлар жамоасидир.\nАна шу жамоа энг бошида эса Пайғамбаримиз соллаллоҳу алайҳи васалламнинг чорёрларининг биринчиси ҳазрати Абу Бакр розияллоҳу анҳу туради.\nАбу Бакр Сиддиқ розияллоҳу анҳу Ислом дини йўлида биринчилардан бор будини сарфлаган киши, десак, муболаға қилмаган бўламиз. У киши бой бўлишлари билан бирга, ўта сахий ҳам эдилар. Айниқса, дину диёнат йўлида ҳеч нарсани аямас эдилар.\nБарча уламоларимиз Вал-лайл сурасидаги 17–20 оятлар Абу Бакр Сиддиқ розияллоҳу анҳу ва у кишининг Аллоҳ таоло йўлида мол сарфлашлари ҳақида тушганига иттифоқ қилишган.\nИймон-ихлосли тақводор банда дунё ҳаётида мол-дунёсини Аллоҳ таолонинг йўлида сарфлайди. Куфр, ширк, нифоқ, гуноҳ ва ёмонликлардан ўзини поклайди. Шунинг учун ҳам охиратда дўзахдан четда қолади. Яъни ўша тақводор инсон яхшиликларни бировнинг яхшилигига яхшилик қайтариш учун эмас, холис Аллоҳ учун амалга оширади. Охиратда эса бу қилган амалларига Аллоҳ берган мукофотлардан рози бўлади.\nАввал айтиб ўтганимиздек, барча тафсирчиларимиз Вал-лайл сурасидаги «атқо», яъни «тақводор»дан мурод, ҳазрати Абу Бакр Сиддиқдир, дейишади. Яъни «Бу оятлар у киши ҳақида нозил бўлган», деб қуйидаги қиссани ривоят қилишади:\n«Умайя ибн Халаф Билол ибн Рабоҳ исмли қулини мусулмон бўлгани учун қаттиқ азоблай бошлайди. Кун қаттиқ қизиган пайтда иссиққа олиб чиқиб, кўкрагига харсангтош бостириб қўяр, «Муҳаммадга куфр келтирасан, акс ҳолда, ўлгунингча шундай турасан», дер экан.\nБир куни уларнинг олдидан Абу Бакр Сиддиқ ўтиб қолдилар ва Умайяга:\n«Худодан қўрқмайсанми? Бу бечорани қачонгача азоблайсан?», дедилар. Умайя бўлса:\n«Уни сен буздинг, раҳминг келса, азобдан қутқариб ол!» деди.\nШунда Абу Бакр Сиддиқ ҳазрати Билолни сотиб олиб, озод қилдилар. Юқоридаги оятлар шу воқеадан кейин нозил бўлган экан».\nАбу Саъид ибн ал-Аъробий Ибн Умар розияллоҳу анҳудан қуйидагиларни ривоят қилади:\n«Абу Бакр Сиддиқ розияллоҳу анҳу Исломга кирган куни уйида қирқ минг дирҳами бор эди. Мадинага ҳижратга чиқаётганида эса беш минг дирҳамдан бошқа ҳеч нарсаси қолмаганди. У бор-будини қулларни озод қилиш ва Исломга ёрдам бериш учун сарфлади».\nАбу Бакр Сиддиқ розияллоҳу анҳу юқоридаги ривоятда зикри келган сарфланмай қолган беш минг дирҳамни ўзининг ёки оиласи, яқинлари эҳтиёжига сарфлаганлар, деб ўйлайсизми? Агар шундай ўйласангиз, хато қиласиз. Ана шундай ўта оғир пайтда Абу Бакр Сиддиқ розияллоҳу анҳуга ўхшаш бутун вужудини Ислом-иймон йўлига бағишлаган инсон умуман бошқача иш тутади. Келинг, ана шу воқеани у кишининг катта қизлари Асмо бинти Абу Бакр розияллоҳу анҳодан эшитайлик:\nИбн Исҳоқ Асмо розияллоҳу анҳодан ривоят қилади: «Расулуллоҳ соллаллоҳу алайҳи васаллам ва у зот билан бирга Абу Бакр розияллоҳу анҳу (ҳижратга) чиққанларида Абу Бакр ўзининг бор мол-давлати – беш ёки олти минг дирҳамини ўзи билан олиб кетди. Кейин олдимизга бобом Абу Қуҳофа розияллоҳу анҳу кирди. Унинг кўзи кўрмайдиган бўлиб қолган эди. У киши:\n«Аллоҳга қасамки, менимча, у ўзи билан бирга молида сизни ҳам фожиага учратган бўлса керак», деди.\n«Йўқ, бобожон! У бизга жуда кўп нарса қолдириб кетди», дедим ва отам молларини қўядиган туйнукка тошларни қўйиб, устига ёпинчиқ ёпдим-да, у кишининг қўлларидан тутиб олиб бориб:\n«Бобожон! Манави молни ушлаб кўринг-а!» дедим.\nУ киши ушлаб кўрди-да:\n«Ҳа, яхши! У сизларга шуни қолдириб кетган бўлса, яхши қилибди. Бу сизга етади», деди.\nЙўқ! Аллоҳга қасамки, у бизга ҳеч вақо қолдирмаган эди. Лекин мен чолни тинчлантирмоқчи бўлдим, холос».\nАбу Бакр Сиддиқ розияллоҳу анҳунинг Ислом йўлида ҳам жонларини, ҳам молларини бирданига тикканларини кўриб қўйинг. Ўз жонларини фидо қилиб, Расулуллоҳ соллаллоҳу алайҳи васаллам билан ҳаёт-мамот сафари – ҳижратга чиқмоқдалар. Шу билан бирга, бор-будларини, қолган-қутган мол-мулкларини ҳам Ислом йўлида сарф қилиш учун олиб чиқмоқдалар.\nИбн Асокир Оиша онамиз розияллоҳу анҳодан қилган ривоятда:\n«Абу Бакр азобланаётган саккиз кишини Аллоҳ учун озод қилди», дейилган.\nҲа, Абу Бакр Сиддиқ розияллоҳу анҳу ўзларининг ҳад-ҳисобсиз молларини энг керакли вақтда, ҳеч ким бирор нарса сарф қила олмайдиган вақтда Ислом йўлида сарфладилар.\nИслом йўлида мол сарфлаганлар кўп бўлган. Ислом йўлида сарфланган моллар ҳам кўп бўлган. Аммо молни Абу Бакр Сиддиқ розияллоҳу анҳудек сарфлаганлар бўлмаган. Абу Бакр Сиддиқ розияллоҳу анҳунинг моллари каби серманфаат мол ҳам бўлмаган. Шунинг учун ҳам Расулуллоҳ соллаллоҳу алайҳи васаллам у кишининг бу хусусиятини алоҳида васф қилганлар.\n«Набий соллаллоҳу алайҳи васаллам: «Бизга (хайр қилган) биронтанинг қўли йўқ-ки, албатта мукофотини бермаган бўлсак. Фақат Абу Бакр бундан мустасно. Унинг бизга қилган хайрлари бор. Унинг мукофотини қиёмат куни Аллоҳнинг Ўзи беради. Ҳеч кимнинг моли менга Абу Бакрнинг моли манфаат берганидек манфаат берган эмас», дедилар».\nШунга ўхшаш ривоятлар ниҳоятда кўп. Уларнинг ҳаммасида Абу Бакр Сиддиқ розияллоҳу анҳунинг улуғ фазли ва Ислом йўлида ҳам жони, ҳам молини фидо қилишга тайёр турганлари ўз аксини топган.\n10:40 / 18.07.2019 1723\n13:50 / 18.07.2019 1075\n2652 12:03 / 08.12.2018\nИлм ўзи нима ёхуд илмсизлик\nИслом илм дини эканига ҳеч қандай шубҳа йўқ. Исломни ўрганиш учун ҳам илмга уриниш лозим. Барча исломий илмлар шу мақсадга хизмат қилади. Шу билан бирга, давоми...\n964 14:02 / 26.06.2019\n2116 14:02 / 06.11.2018\n1843 11:50 / 13.09.2019


Ҳалаб яқинидаги портлаш қурбонлари сони ортди - BBC News O'zbek\nҲалаб яқинидаги портлаш қурбонлари сони ортди\nЖароҳатланган болаларга тиббий ёрдам кўрсатилмоқда\nҲалаб яқинида шанба куни рўй берган портлашда қурбонлар сони 112 тага етган. Портловчи моддалар билан тўлдирилган машина ҳукумат назорати остида шаҳардан одамларни олиб чиқаётган автобуслар карвонига келиб ўзини урган.\nБританияда жойлашган Сурияда инсон ҳуқуларини мониторинг қилиш маркази берган маълумотларга кўра, Фуа ва Кефрая шаҳарларидан одамларни эвакуация қилинаётган 98 одам ўлган. Вафот этганлар ичида болалар ҳам борлиги айтилмоқда.\nҲалок бўлганлар ичида инсонпарварлик ёрдам хизмати ишчилари, автобусни қўриқловчилар ҳам бўлган. Кўплаб одам турли даражада жароҳат олган. Жони узилувчилар сони ортиши мумкинлиги айтилмоқда.\nҲужумга жавобгарликни ҳеч ким ўз бўйнига олгани йўқ. Дамашқдаги ҳукумат ОАВ маълумотларига кўра, портлашни худкуш ҳужумчи амалга оширган.\nҲужум маҳаллий вақт билан 15:30 да ҳукумат томонидан назорат қилинувчи Рошидин туманида рўй берган. Бу ерда Фуа ва Кефрая шаҳридан эвакуация қилинаётган одамлар назорат ўтиш нуқтасида навбат кутаётган бўлган.\nБи-би-сининг Яқин шарқдаги мухбири Лина Синжабнинг айтишича, ҳодиса озиқ-овқат ортган машина келиб тўхтаб, егулик тарқатиб кўплаб болаларни ўз атрофига тўплаган вақтда содир бўлган.\nУнинг айтишича, машина қочқинлар турган ҳудудга ҳукумат текширувсиз қандай ўтиб келгани номаълум. Ҳудуд ҳукумат кучлари томонидан назорат остида бўлган.\nҲукумат даъво қилаётгандек, ҳужумга исёнкорларнинг қатнашгани борасида бирор далил йўқ.\nМухбиримизнинг айтишича, ҳужум исёнкорларнинг манфаатига ётмайди. Сабаби улар ҳам бошқа шаҳарлардан ўз тарафдорларининг эвакуация қилинишини кутишмоқда.\nАвтобус ичида 2015 йили исёнчилар ўраб олинган Фуа ва Кефрая шаҳри одамлари бўлган.\nЖабрланганлар Ҳалабдаги шифохонага олиб келинган\nМарт ойи охирида исёнчилар ва ҳукумат армияси 30 минг одамни эвакуация қилиш бўйича ўзаро келишиб олган эди.\nУнга биноан исёнкорлар томонидан ўраб олинган Фуа ва Кефрая ҳамда ҳукумат кучлари томонидан қамал қилинган Мадая ва Забадони шаҳарларидан одамлар чиқариб олиниши керак эди.\nРошидин туманидаги портлашдан сал олдинроқ Франс пресс мухбири Ҳалаб ғарбида 3 минг 700 қочқинни ортиб олган автобуслар 30 соатдан бери турганини хабар қилган эди.\nПортлашдан сўнг исёнкорлар ўраб олган шаҳарларда қасос учун тинч одамларга ҳужум бўлишидан хавотирлар пайдо бўлган.\nБироқ якшанба куни айирбошлаш давом этган. Икки томоннинг автобуслари ҳам хавфсиз жойга кўчирилган.\nИсёнчилар олдинроқ ҳукуматни келишув шартларига амал қилмаётганликда айблаган эди. Уларга кўра, ҳукумат оддий фуқаролар билан бирга жангга мойил одамларни ҳам олиб чиқиб кетмоқда.\nПортлаш бўлган вақти ҳукуматга тегишли қочқинлар исёнчилар назорати остида бўлган\nШиа мусулмонлари яшовчи Фуа ва Кефрая шаҳарлари Ал-Қоидага алоқадор деб кўриладиган сунний мусулмон жангарилар томонидан 2015 йилнинг март ойидан бери қамал остида қолмоқд\nСунний мусулмонлар яшовчи Мадая ва Забадони шаҳарлари 2015 йилдан бери Ливан шиаларидан ташкил топган жангарилар ва Сурия ҳукумат армияси томонидан қамалга олинган.\nҚамал 4 йилдан бери давом этмоқда ва бу вақт давомида тўртала шаҳарда 64 мингдан ортиқ аҳоли деярли овқатсиз, сувсиз ва дори-дармонсиз яшаб келмоқда.\nБМТда қамалда қолаётган шаҳарлардаги вазиятни фалокатли деган. Сув ва овқат етишмаслиги натижасида бу шаҳарларда ўнлаб одамнинг ўлгани тахмин қилинади.\nҲалабдаги портлашда ўнлаб қурбон бор\nҲалаб шаҳри четидаги исёнкорлар томонидан назорат қилинувчи Рошидин туманида автобус ёнида портлаш рўй берган. Автобусдан шаҳардан олиб чиқиб кетилаётган маҳаллий аҳоли бўлган. Портлаш натижасида камида 39 қочқиннинг ҳалок бўлгани ва кўп сонда жароҳатланганлар борлиги айтилмоқда.


08 апрел 2020, Тошкент вақти: 19:14\nУкраина бош прокурори Юрий Луценко баёнот бериб, айни чоқда терговчилар Марказий Украинада рўй берган оммавий портлаш ва ёнғин қўпорувчиларнинг иши экани ҳақидаги тахмин устида иш олиб бораётганини айтди. Унга кўра, қўпорувчилар бунинг учун детонатор – портлатгич моддадан фойдаланган бўлиши мумкин.\nЛуценко 29 сентябрь куни “Интер” телеканалига берган интервьюсида терговчилар Винница вилоятининг Калинивка шаҳри яқинидаги қурол-аслаҳа омборидаги портлашга дрон – ердан бошқариладиган учоқ сабаб бўлганига ишонмаётганини маълум қилди.\n– Калинивкада учувчисиз ҳаво қурилмаси портлашга сабаб бўлганига ҳеч қандай исботимиз йўқ, лекин детонатор қўлланганига барча далилларимиз бор, портлашни ўша келтириб чиқарганга ўхшайди, – деди у.\nЛуценконинг фикрича, одамлар жорий йил баҳорида Харьков шаҳри яқинидаги Балаклея қишлоғида ердан бошқариладиган учоқни кўрган. Терговчилар ўша қурилма 23 март куни қурол-аслаҳа омборида портлашни келтириб чиқарган, деб ҳисоблайди.\n– Ҳаммамиз қўпорувчилик аломатларини кўриб турибмиз... Россия билан Украина чегараси яқинида жойлашган Балаклея қишлоғида номаълум ҳаво қурилмаси учиб юрганини кўрдик ва у ўша ерда ўқ-дори омборига термобарик зарядни ташлаб, портлаш содир этди. Шунинг учун бу Россиянинг ҳарбий қудратимизга зарар етказувчи қўпорувчилигидир, – деди у “Интер” ТВга.\nБалаклея базаси Россия чегараси яқинида ҳамда ҳукумат кучлари билан Россия қўллаётган айирмачилар ўртасидаги фронт линиясидан 100 км узоқликда жойлашган.\nШу билан бирга Луценко Калинивкадаги ўқ-дори омборининг портлашида Украина хавфсизлик кучларининг совуққонлиги ҳам сабаб бўлгани ҳақидаги тахминни инкор қилмади.\n“Яқинда рўй берган барча портлашлар Россия Федерацияси Украинага қарши олиб бораётган урушнинг бир қисми деб тахмин қиляпмиз”, деди у "Интер" ТВга.\nКалинивкада ҳам, Балаклеяда ҳам портлаш кечаси рўй берди, атрофдаги аҳоли пунктларидан минглаб кишиларни кўчиришга тўғри келди.\nКалинивкадаги 26 сентябрь куни бошланган портлашлар сабаб 30 минг киши уйларидан кўчирилди, икки киши эса яраланди. Балаклиядаги портлаш эса икки кишининг ўлимига олиб келди. Бир аёл ўша жойнинг ўзида ҳалок бўлди, бошқа биров эса кейинроқ касалхонада ҳаётдан кўз юмди.\nУкраина ҳокимият идораларининг билдиришича, Калинивкадан кўчирилган барча аҳолига 28 сентябрь куни уйларига қайтишга рухсат берилди. Портлашлар тўхтамаганига қарамай, аҳоли ҳаётига хавф йўқлиги айтилди.


Фен-фен | medu.uz - Дорилар ҳақида маълумотлар ўзбек тилида\nHome Йўриқномалар Фен-фен\nПрепаратнинг савдо номи: Фен-фен\nТаъсир этувчи моддалар (ХПН): парацетамол, фенилэфрин, аскорбин кислотаси\nДори шакли: ичга қабул қилиш учун эритма тайёрлаш учун гранулалар.\n1 пакетча қуйидагиларни сақлайди:\nфаол моддалар: 750 мг парацетамол, 10 мг фенилэфрин гидрохлориди, 60 мг аскорбин кислотаси;\nёрдамчи моддалар: сувсиз лимон кислотаси, натрий сахарини, натрий цитрати, сариқ хинолин, сахароза, «Лимон» ароматизатори.\nТаърифи: сариқ рангли гранулалар.\nФармакотерапевтик гуруҳи: Бошқа анальгетиклар ва антипиретиклар. Парацетамол психолептиклардан ташқари бошқа препаратлар билан мажмуада.\nФен-Фен – мажмуавий препарат бўлиб, таъсири унинг таркибига кирувчи компонентлари билан ифодаланади.\nПарацетамол – анальгетик-антипиретик. Шунингдек яллиғланишга қарши таъсир кўрсатади.\nФенилэфрин гидрохлориди – симпатомиметик, бурун ва буруннинг ёндош бўшлиқлари шиллиқ қаватидаги қон-томирларни торайтиради, бунинг натижасида шиш камаяди ва бурун орқали нафас олиш енгиллашади.\nАскорбин кислотаси шамоллаш касалликларида ва гриппда С витаминига бўлган юқори эҳтиёжни тўлдиради.\nПрепарат ичакнинг юқори бўлимларидан тез сўрилади – унинг таъсири 20-30 минут ўтган заҳоти намоён бўлади, жигарда метаболизмга учраб, парацетамол глюкурониди ва сульфатларини ҳосил қилади. Буйраклар орқали чиқарилади. Самараси 4-4,5 соатдан кейин тугайди.\nШамоллаш ва гриппнинг қуйидаги симптомларини:\nбўғимлар ва мушакларда оғриқ;\nбуруннинг ёндош бўшлиқлари ва томоқда оғриқларни бартараф қилиш учун қўлланади.\nИчга қабул қилиш учун эритма тайёрлаш учун гранулалар. Битта пакетчанинг ичидагиси кружкага тўкилади, унга иссиқ сув солинади, эригунича аралаштирилади. Агар зарурат бўлса совуқ сув ва қанд қўшилади.\nКатталар: бир пакетчадан ҳар 4-6 соатда қабул қилинади. 24 соат давомида 4 тадан ортиқ пакетча қабул қилинмасин. Препаратни 4 соатда 1 тадан ортиқ қабул қилинмасин.\n12 ёшдан ошган болалар: бир пакетчадан ҳам 6 соатда қабул қилинади. 24 соат давомида 3 тадан ортиқ пакетча қабул қилинмасин.\nШифокорнинг кўрсатмасисиз 12 ёшгача бўлган болаларга препаратни қабул қилиш мумкин эмас.\nШифокорнинг маслаҳатисиз препаратни 5 кундан ортиқ қабул қилиш тавсия этилмайди.\nНожўя самараларни учраш тезлигини келтирилган кўрсаткичлари қуйилаги тарзда аниқланган: кам ҳолларда (≥ 1/1000, < 1/100); жуда кам ҳолларда (≥ 1/10000, < 1/1000).\nНожўя самаралари препаратнинг таркибига кирувчи парацетамол билан боғлиқ:\nҚон яратиш тизими томонидан: кам ҳолларда – тромбоцитопения, лейкопения, агранулоцитоз;\nАллергик реакциялар: жуда кам ҳолларда – тери тошмаси, эшакеми, ангионевротик шиш. Тавсия этилган дозалардан юқори дозаларда узоқ муддат қўлланганида гепатотоксик ва нефротоксик таъсири кузатилиши мумкин. Гепатотоксик таъсирини ривожланиш ҳавфи барбитуратлар, дифенин, карбамазепин, рифампицин, зидовудин ва жигарнинг микросомал ферментларини бошқа индукторлари билан бир вақтда қўлланганида ошади.\nПрепаратнинг таркибига кирувчи фенилэфрин билан боғлиқ бўлган ножўя самаралар:\nЮрак-қон томир тизими томонидан: жуда кам ҳолларда – артериал босимни аҳамиятсиз даражада ошиши, тахикардия;\nБошқалар: жуда кам ҳолларда – кўнгил айниши, бош оғриғи.\nпрепаратнинг исталган компонентига юқори сезувчанлик;\nжигар ва буйрак фаолиятини яққол бузилишлари;\nқандли диабет ва қандни сўрилишини наслий бузилишлари (таркибида қанд сақлайди);\nюрак касалликлари (аорта оғзини яққол стенози, ўткир миокард инфаркти, тахиаритмиялар);\nтрициклик антидепрессантлар, β-адреноблокаторлар, моноаминооксидаза (МАО) ингибиторларини қабул қилиш, шу жумладан бекор қилинганидан кейин 14 кунгача вақт давомида;\nтаркибида парацетамол сақловчи бошқа воситалар ва шамоллаш, грипп симптомлари ва бурунни битишини енгиллаштириш учун қўлланадиган воситаларни қабул қилиш;\nпростата бези аденомаси;\n12 ёшгача бўлган болаларда қўллаш мумкин эмас.\nПрепарат МАО ингибиторлари, седатив воситалар, этанолнинг таъсирини кучайтиради.\nАнтидепрессантлар, паркинсонизмга қарши воситалар, антипсихотик воситалар ва фенотиазин ҳосилалари сийдикни тутилиши, оғизни қуриши, қабзиятни ривожланиш ҳавфини оширадилар.\nГлюкокортикостероидлар глаукомани ривожланиш ҳавфини оширадилар.\nПарацетамол диуретик препаратларнинг самарасини пасайтирадилар.\nГалотан қоринчалар аритмияси ҳавфини оширади.\nФенилэфрин гуанетидиннинг гипотензив самарасини пасайтиради. Гуанетидин фенилэфриннинг α-адреностимулятор самарасини, трициклик антидепрессантлар – фенилэфриннинг симпатомиметик самарасини кучайтиради.\nПрепаратни метоклопрамид, домперидон ва колестирамин билан бир вақтда, шунингдек натрийнинг миқдори кам бўлган парҳезга риоя қилинганида эҳтиёткорлик билан қўллаш керак.\nАгар препарат 5 кун давомида қўлланганидан кейин ҳам касалликнинг симптомлари сақланиб турса, уни қабул қилишни тўхтатиш ва шифокор билан маслаҳатлашиш кераклиги хақида пациентга маълумот бериш керак.\nФен-Фен препаратини қабул қилаётган пациентлар алкоголь истеъмол қилишдан сақланишлари керак. Сурункали алкоголизмда препаратни буюриш тавсия этилмайди.\nҲомиладорлик ва лактация даврида препарат эҳтиёткорлик билан буюрилади.\nПрепаратнинг фаол компонентлари седатив таъсир кўрсатмаганлиги сабабли, препарат тавсия этилган дозаларда қабул қилинганида автомобилни ҳайдаш ва механизмлар билан ишлашда чекланишлар йўқ.\nДозани ошириб юборилиши одатда парацетамол билан боғлиқ. Дозаси ошириб юборилганида, пациент ҳатто ўзини яхши ҳис қилса ҳам шошилинч тиббий ёрдам кўрсатиш керак, чунки жигарни кечиккан жиддий шикастланиш ҳавфи мавжуд.\nҚуйидаги симптомлар бўлиши мумкин: тери қопламларини оқариши, анорексия, кўнгил айниши, қусиш, гепатонекроз, “жигар” трансаминазаларининг фаоллигини ошиши, протромбин вақтини узайиши бўлиши мумкин.\nДаволаш: меъдани ювиш ва кейинчалик фаоллаштирилган кўмир буюрилади; симптоматик даволаш ўтказилади. Парацетамол билан заҳарланганида специфик антидот – ацетилцистеин ҳисобланади.\nИчга қабул қилиш учун эритма тайёрлаш учун гранулалар 5 г дан пакетчаларда. 7 ёки 10 пакетча қўллаш бўйича йўриқномаси билан бирга картон қутига жойланган.\nОлдингисиФемостон® 2/10 24.06.2021


Путин: ИШИД минтақада учинчи томон манфаатларини ҳимоя қилмоқда\n16:33 / 17.12.2015\nИШИД ҳақидаги саволга жавоб бераркан, Путин бу гуруҳ ноқонуний нефть савдосини ҳамда минтақада учинчи кучларнинг манфаатларини ҳимоя қилаётганлигини таъкидлаб ўтди.\n“Минтақада ҳокимият бўшлиғи юзага чиқди, кейин нефть савдоси билан боғлиқ унсурлар пйдо бўлди. Вазият йиллар давомида шу тарзда давом этди. Бизнес, контрабанда. Буни ҳимоя қилиш учун ҳарбий куч керак бўлди”, - деб таъкидлади у.\nПутин Россиянинг ҳарбий операциясидан сўнг, экстремистлар назорати остидаги минтақалардан нефть етказиш схемалар ўзгарганини қайд қилиб ўтди: “Биз конвойларга зарба бера бошладик, энди кўрсак, улар қисмларга бўлинмоқда, гуруҳланмоқда, 5-6, 10-15та машина бўлиб юрибди, асосий оқим эса Ироқ Курдистони орқали Ироқнинг ички қисмларига кетмоқда”.


Халқаро ҳамжамият кўмагига муҳтож\nКучли зилзила оқибатида катта талафот кўрган Непалга қатор халқаро ташкилотлар ва давлатлар молиявий ҳамда инсонпарварлик ёрдами кўрсатишини билдирди.\nЖумладан, Бирлашган Миллатлар Ташкилоти 15 миллион доллар, Европа Иттифоқи эса 3 миллион евро миқдорида маблағ ажратадиган бўлди. Шунингдек, АҚШ, Канада, Буюк Британия, Финляндия ва Хитой ҳам молиявий кўмак беришга қарор қилган. Франция эса ушбу давлатга гуманитар ёрдам юклари ортилган учта самолёт ва шифокорлар, қутқарувчилар гуруҳини жўнатади. Таиланд 67 нафар қутқарувчисини юборди.\nҲозир Непал армиясида хизмат қилаётган ҳарбийларнинг 90 фоизи қидирув-қутқарув тадбирларида иштирок этмоқда. Дастлабки тахминларга кўра, ер силкиниши оқибатларини бартараф этиш учун мазкур давлатга 9 миллиард евро миқдорида маблағ зарур. Бу мамлакат ялпи ички маҳсулотининг 50 фоизини ташкил қилади.\nФаолиятида ижобий кўрсаткич\nАхборот-коммуникация технологиялари соҳасида фаолият олиб борувчи “Apple” компанияси жорий молиявий йилнинг иккинчи чорагида катта миқдорда даромад кўрди. Айтиш жоизки, ушбу чорак 28 апрель куни якунланган. Компания айни пайтда 58 миллиард АҚШ доллари миқдорида маблағ ишлаган. Шундан 13,6 миллиард доллари соф фойдадир. Мазкур даврда “Apple” жами 61,2 миллион дона “iPhone” русумидаги смартфон сотишга муваффақ бўлган. Натижада даромад ҳажми аввалги уч ойдагига нисбатан 29 фоиз ошган.\nАҚШнинг Филадельфия шаҳридаги халқаро аэропортга йўловчи самолёти фавқулодда қўндирилди.\nБунга унинг двигателларидан бирида ёнғин келиб чиққани сабаб бўлган. Кўнгилсиз воқеа туфайли ҳаво лайнери бортидаги 75 нафар йўловчининг ҳеч бирига жиддий шикаст етмаган. Аэропорт белгиланган тартиб бўйича фаолиятини давом эттираётгани айтилмоқда.\nМазкур рукндаги бошқа мақолалар: « Миллатлар ҳамжамияти Ўзбекистонда аёлларни ижтимоий ҳимоя қилиш юзасидан ҳаётга татбиқ этилаётган чора-тадбирлар билан танишди\t«France Forum» журнали Ўзбекистоннинг Марказий Осиёдаги аҳамияти ҳақида »


Собиқ давлат хизматчиси қандай қилиб 3D-принтерлар...\n18.02.2018 11:33 0 879\n«Greencode Lazer» ҳамасосчиси Нурмат Худанов давлат хизматидан кетди ва 3D-принтерлар қурилмасини ўрганиб, мамлакатда биринчи бўлиб унинг давомий ишлаб чиқарилишини йўлга қўйди. Бу ҳақида мутахассис «Spot.uz»га ҳикоя қилиб берди.\n«Ёш техник»дан 3D-чоп этишга\nУзоқ вақт давлат тизимлари ва ишлаб чиқариш компанияларида ишладим, бошқарув асослари ва бизнесни юритишни яхши ўргандим. Шахсий ишимни очишга тайёрлигимни ҳис қилдим ва 2013 йили ҳамкасбларим билан штанцформа ва сувенирлар ишлаб чиқариш бўйича «Greencode Lazer» корхонасини ишга туширдик.\nСаноат ускуналарини Хитойдан сотиб олдик, лекин уларнинг кўпини ўзимизда ҳам ишлаб чиқариш мумкинлиги эътиборимни тортди. Шу тарзда ушбу йўналишни ўрганиш иштиёқи туғилди ва мен мустақил ўрганишни бошладим.\nТехникани болаликдан ёқтираман. «Фан ва турмуш», «Ўзинг бажар», «Ёш техник» журналларига обуна бўлардим, уларга қараб ўйинчоқ ва қурилмалар ясардим. Уйда унчалик катта бўлмаган устахонамиз бор эди, отам ускуна ва ашёлар сотиб олишга ёрдам берарди.\nКейинчалик дастурлаш билан шуғулландим, 2016 йилдан роботтехника асосларини ўргана бошладим, шунда 3D-принтерларга ҳам қизиқиб қолдим. Қийинчиликлар бўлди, аммо менга уларни ҳал қилиш ёқади. Таркибий қисмлар билан боғлиқ муаммолар чиқиб, айрим деталларни ўзим ясашимга тўғри келди. Интернетда принтерни йиғиш бўйича кўплаб вариантлар бор, ҳар бир эҳтиёж учун қўшимча киритиш билан уларга асосланиш мумкин.\nИшга тушириш: биринчи прототип 1000 долларга\n2017 йил биринчи прототипни йиғдим. Биринчиси доим қиммат бўлади, қарийб 1000 доллар сарфладим. 3D-принтерни йиғишга икки ҳафта кетди, таркибий қисмлар Хитойдан бир ой ичида келди. Иккинчи прототипда осонроқ бўлди, уни бир ҳафтада йиғдим.\nҲозир биз уч турдаги 3D-принтерни ишлаб чиқаришни ўзлаштирдик: дельта-принтер, H-bot ва икки босма головкали принтер. Дельта-принтер оддий фойдаланувчи учун мураккаб, у анча аниқ ҳисоб-китоб, созлаш ва калибрлашни талаб қилади. Уни ўзим учун йиққанман, шунчаки қизиқиш туфайли. Фойдаланувчиларга эса H-bot тўғри келади, уни осон ўзлаштириш мумкин, шунинг учун бу модель кенг тарқалган.\nПринтерларни йиғиш билан тўрт киши шуғулланади, ҳозир тўртта ишлайдиган прототип ясадик. Бир ойда 100 тагача шундай қурилма йиғишни режалаштираяпмиз.\n3D-принтер моделининг базавий ўлчамлари — 20×20×30 см. Йирик предметларни модулларга ажратиб чоп этиш мумкин.\nБизнинг принтер 3,5 млн сўм (427 доллар) туради. Импорт вариантлари нархи билан солиштиринг: 350-500 доллар + етказиб бериш учун яна 250 доллар.\nЯна унинг бузилиши мумкинлиги ва эҳтиёт қисмларини узоқ кутиш кераклигини ҳисобга олиш лозим. Биз эса нафақат принтерларни йиғамиз, балки уларга тўлиқ хизмат кўрсата оламиз. Шунингдек, принтерни қайта тўлдириш учун хомашёлар сотувини йўлга қўйишниям режалаштираяпмиз.\nСармоя: 280 миллион сўм\n2017 йили ишлаб чиқаришга 150 млн сўм сармоя киритилганди, маблағ бинони таъмирлаш, қурилмалар, ускуналар харид қилишга сарфланди. 2017 йилнинг апрелида Яккасарой кичик саноат ҳудудидан 350 м2 жойни ижарага олдик. 2018 йилда яна 130 млн сўмлик сармоя киритмоқчимиз.\nЛойиҳанинг ўзини-ўзи қоплашига икки-уч йилча кетса керак деб ўйлайман. Чунки бу ҳали янги соҳа, одамлар 3D-принтерлар имкониятларини тушуниб етишлари учун вақт керак. Бу бизнеснинг рентабеллиги — 20-30 фоиз.\nОлинадиган фойда янада кенгайишимиз, янги моделлар ишлаб чиқишимиз учун қайта инвестиция қилинади. Асосий бизнесимиз(штанцформа ва сувенирлар ишлаб чиқариш)дан тушадиган даромадниям 3D-принтерлар лойиҳасига йўналтирамиз.\n2017 йилнинг августида биз «Яшнобод» инновацион технопарки резидентига айланган эдик, чунки Ўзбекистонда 3D-принтерлар йиғиш — янги йўналиш. Бу ерда давомий ишлаб чиқарувчилар йўқ: принтерларни ёки импорт қилишади, ёки шунчаки қизиқиш учун шахсий фойдаланишга йиғишади.\nПринтерни қайта тўлдириш учун хомашёлар ишлаб чиқарувчи маҳаллий корхоналар бор. Маҳаллий маҳсулотнинг бир килограмми ўртача 120 минг сўм (қарийб 15 доллар), импорт материал эса 23 доллар туради. Албатта, маҳаллий ишлаб чиқарувчиларнинг ассортименти унчалик кенг эмас, бироқ ким изласа, ўша топади.\n3D-принтерни қаерда ишлатса бўлади?\nЎзбекистонда 3D-чоп этишни роботтехника деталлари тайёрлашда, ўйинчоқ ва сувенирлар, қуймалар учун деталлар, заргарлик буюмлари учун шакллар ясашда фойдаланиш мумкин. Имкониятлар фақат сизнинг тасаввурингиз ва принтерннинг техник имкониятлари билан чекланади. Агар 3D-принтерни тижорий мақсадда харид қилсангиз, ўрта ҳисобда ярим йилда ўзини қоплайди.\nМустафо Мингбоев биринчи мижозларимиздан ҳисобланади. Унинг «Mingbaev’s Academy of Robotics» компанияси 3D-чоп этиш ёрдамида инсон аъзоларининг бионик протезлари ишлаб чиқариш билан шуғулланади. Биз Мустафо билан 2017 йилнинг майида Инновацион ғоялар, технологиялар ва лойиҳалар республика ярмаркасида танишган эди. Шунда у менга принтер буюртма қилганди, яқинда у яна бирини сотиб олди.\nПринтер билан ишлашни ўзлаштириш учун ўнлаб нюансларни ўрганиш лозим. Биринчи босқичда мен экструдер (чоп этиш головкаси) ичида пластик блокировкаси, ёпишишига дуч келганман. Бу нормал ҳолат, янги қурилмани ўрганишда муаммо доим юзага келади — асосийси тажриба тўпланади.\nМенинг 3D-принтерларимни харид қилишни истовчилар билан доим шу тажрибаларимни ўртоқлашаман. Жамланмага шунингдек ўқув материаллари, чоп этиш намуналари, манбалари ҳам киради. Бу биринчи босқичда фойдаланувчи қурилмани ўрганишга кўп вақт сарфламасдан, дарҳол ишга киришишига кўмаклашади.\nҲар бир уйда 3D-принтер\nЎзбекистонда ўз эҳтиёжлари учун принтерлар йиғувчи қизиқувчан инсонлар кўп. Мен улар билан мулоқот қиламан, материллар, тажрибалар алмашаман.\nРақобатдан чўчимаслик керак, чунки бу такомиллашиш, ҳамкорлик ҳисобланади. Мисол келтираман: принтер йиғишни энди бошлаган пайтимда детални бузиб қўйганман. Янгисини четдан келтириш учун бир ой кутиш — вақт ва сармояни йўқотиш демакдир. Шунда цехимизда бу муаммони ечишга ёрдам берадиган ҳамкасблар топилди.\nАгар рақобат бўлса, демак, маҳсулотга талаб бор, соҳа эса ривожланаяпти. Унинг ёрамида маҳсулотни ўрганиш, бизнесни ривожлантиришнинг янги йўналишларини топиш мумкин.\n2018 йилда лойиҳани тўлиқ ишга туширишдан умидворман, шу билан бирга, бу соҳани ҳаракатлантирадиган ҳамфикрлар сони ўсишини истайман. Албатта, экспортни ҳам йўлга қўйиш қизиқарли, аммо биринчи мақсад — Ўзбекистонда жадал ривожланиш.\nУч йил аввал 3D-принтер 13 миллион сўм турарди, бугун эса — 3 миллион.\nТехнологиялар арзонлашаяпти ва бу кишини хурсанд қилади — демак, бу иш билан қаттиқ шуғулланишнинг айни вақти. Умид қиламанки, яқин вақтлар ичида 3D-принтерлар оддий принтерлар қаторида кенг тарқала бошлайди.\nлойиҳа Стартап 3D-принтер роботтехника\nЖамият 14/06, 22:41\nПрезидент янги лойиҳалар билан танишди\nМаданият 08/06, 22:20\nТехнология 17/05, 20:02


Махсус тайинланган тиббиёт ходимлари мактабларда COVID-19 фильтрини ўрнатади\n27 ноябр 2020, Тошкент вақти: 08:16\nКарантин қоидалари ҳақида жамоат жойларига ўрнатилган эслатма, июль, 2020, Тошкент\nСоғлиқни сақлаш вазирлигининг маълум қилишича, 14 сентябрдан очилиши кутилаётган умумий ўрта таълим мактабларига 10 минг тиббиёт ходими жалб қилинади.\nРасмий баёнотга кўра, Соғлиқни сақлаш вазири Алишер Шодмонов мактабларда янги ўқув йилини ташкил этишда санитария-эпидемиологик барқарорликни таъминлаш чора-тадбирларига бағишланган видеоселектор йиғилишида шуни маълум қилган.\n"Тиббиёт ходимлари мактабларда фильтрларни ташкил қилади, тана ҳарорати кўтарилган ва бемор деб топилган ўқувчилар хақидаги маълумотни ҳудуддаги тегишли муассаса раҳбарларига етказади".\n"Бемор аниқланган хонадонда санитария ва гигиена қоидаларига риоя қилиш тартибини назорат қилади".\nЯнги ўқув йилида мамлакат бўйлаб 9 минг 942 та мактаб ишлайди, 480 мингдан ортиқ ўқитувчи дарс беради, 6,2 миллиондан ортиқ ўқувчи таълим олади.\nХалқ таълими вазири Шерзод Шерматов 25 август куни ўзбекистонлик ота-оналарга мурожаатини эълон қилди.\nВазирнинг Телеграм каналида эълон қилинган мурожаатда, бу йилги ўқув йилининг 14 сентябрда бошланиши кутилаётгани айтилди.\nВазирга кўра, бу йил сентябрда умумтаълим мактабларидаги ўқишга 3 та сценарий асосида ҳозирлик кўрилган:\n1) анъанавий мактабни очиш,\n2) онлайн мактаб орқали ўқитиш\n3) аралаш (гибрид) сценарий – ҳам анъанавий, ҳам онлайн.\nВазир сўров ҳануз давом этаётганини билдирди ва ота-оналарни унда фаол қатнашишга чорлаганди.


@sofdinuz - Kanal statistikasi Sofdin.uz. Telegram Analytics\n@sofdinuz Yoqdi 0\nФарғона вилояти, Марғилон шаҳар «Имом Заҳириддин» жоме масжиди имом-ноиби Лутфуллоҳ қорининг расмий канали.\n@sofdinuz iqtibos olgan kanallari\nSofdin.uz 4 Sep, 16:32\ndan repost: Sofdin.uz\nТавба эшиги шундайки, ким бориб уни зулфинини ушласа унга очилади..\nТавба тиконни гул этар,\nзаҳарни эса бол...\n⤵ Каналга аъзо бўлинг ⤵\nSofdin.uz 4 Sep, 12:43\n#илм #тақво #ҳикмат\nИбн Масъуд (розияллоҳу анҳу)\nSofdin.uz 2 Sep, 14:45\nДомла минбарга чиқиб зоҳидлик, сабр ва исрофни тарк қилиш ҳақида гапира бошлади. Кўча тозалайдиган ишчилардан бири унинг гапини бўлди:\n- Тақсир! Сиз ишга қимматбаҳо машинада, қимматбаҳо кийимларда , масжидни тўлдирар даражада хушбўй атирларни сепиб келасиз. Қўлингизда айфон. Йил ора умрага борасиз. Домла! Сиз бир оқшом менинг оддий , томида шох-шабба ташланган кулбамда тунасангиз. Кейин тонгда иккимиз туриб сабрнинг нималигини билиш учун супургини олиб рўза тутган ҳолимизда , қаттиқ иссиқда кўча тозалашга чиқсак. Мен ҳар куни сизнинг битта атирингиз баҳосига тенг келадиган маошимни олиш учун шу ишни бажараман. Сиз анвои таомлар билан сахарликни қилиб , қоринни тўқлаб салқин хонада хона совутгичини ёқиб ухлайсиз.\nУзр сўрайман домла , бизда сабрни ўрганишга эҳтиёж йўқ. Зеро сабр биз билан ҳамроҳ.\nБизга золимлар зулми, уламолар риёси ҳақида гапиринг.\nБизга яширин бомба сингари тарқалиб бораётган бекорчилик ва дангасалик ҳақида гапиринг.\nБизга халқларни мажбурий фақир қилиш ва оч қолдириш ҳақида гапиринг.\nБизга фасод ва халқ мулкини талаш ҳақида гапиринг.\nБизга табақачилик ва бойликни тарқатишдаги адолатсизлик ҳақида гапиринг.\nБизга таниш-билишчилик , мансабни мерос қолдириш ҳақида гапиринг.\nЙўқса сизнинг хутбангизда биз учун эҳтиёж йўқ!\nМуаллиф: Абдулқодир Полвонов\nSofdin.uz 31 Aug, 07:32\nАссалому алайкум! Бугун ҳижрий 1441 йилнинг биринчи куни! Сизларни янги 1441 ҳижрий йил билан табриклаймиз!\n“Бисмиллаҳир Роҳманир Роҳийм. Васоллаллоҳу ъала саййидина Муҳаммад ва ъала алиҳи ва соҳбиҳи васаллам. Аллоҳумма Анта абадийюл қодимул аввал. Ва ъала фазликал ъазийм ва жудикал муаввал ва ҳаза амун жадийд қод ақбала, насьалукал ъисмати фийҳи минаш шайтани ва авлияиҳи ва жунудиҳи вал ъавна ъала ҳазиҳин нафсил аммароти бис суьи вал иштиғола бима юқоррибуни (юқоррибуна) илайка зулфа. Я зал жалали вал икром. Я армаҳамар роҳимийн. Васоллаллоҳу ъала саййидина Муҳаммад ва ъала алиҳи ва соҳбиҳи васаллам.”\nМаъноси: Бу дунёда барчага Роҳман, у дунёда фақат\nАллоҳим, Ўзинг аввали йўқ Боқийсан, Қаййюмсан. Сенинг буюк раҳматингга, олий фазлингга суяниб сўрайманки, кириб келган бу йилда мени (бизни) шайтоннинг шарридан, унинг дўстлари ва лашкаридaн, ёрдамчиларидан Ўз паноҳингга олгин, нафси амморамга қарши курашда мадад бергин, мени (бизни) Ўзингга яқинлаштирадиган амалларимнинг бардавом бўлишида Ўзингдан ёрдам ва тавфиқ сўрайман.\nSofdin.uz 30 Aug, 17:33\nТани тупроқдаю дил бўлса уйғоқ,\nТирик мурда дилдан ўша яхшироқ.\nSofdin.uz 30 Aug, 07:20\nSofdin.uz 29 Aug, 19:34\n#вақт #эслатма #ҳикмат\nАгар сен молингнинг камайганига ачинаётган бўлсанг, умрингнинг камаётганига йиғла!\nСуррий ибн Муфлис\nSofdin.uz 27 Aug, 18:08\nҚуёшнинг ҳар ботишида бир парча камайишинг бор.\nSofdin.uz 25 Aug, 14:01\n«Шубҳалик ишлардан узоқлашиш»\nУстоз Лутфуллоҳ қори «Имом Заҳириддин» жоме масжидининг имом-ноиби\n⏱ 3:16 дақиқа\n💾 3.1 мб\nSofdin.uz 24 Aug, 11:49\n#хуснихулқ #одоб #эслатма\nШиринсўзлик ва мулойимлик балони қайтаришга қодир.\nБархурдор ибн Маҳмуд\nSofdin.uz 24 Aug, 11:39\nSofdin.uz 23 Aug, 12:28\nҲАЗРАТИ МАВЛАВИЙ - ҲИНДИСТОНИЙ\nАмурадёрдан кема билан ўтуб, эшак кира қилиб, Мозори Сахига бордик. Мозорда зиёрат қилиб булғондан кейин, шул мозорда ётиб қолдим. Шерикларим мендан ажраб кетди. Кундузи мозорни айланиб юргон эдим, бир болахонадан қорий болаларнинг овози чиқиб турубди. Болахонага чиқдим. Бир мўйсафид домла ўтирган эканлар, йигирма чоғлик қорий болалар Қуръон ўқуб ўтирган эканлар. Қорий мендан сўрадилар:\n- Сиз қаердан келдингиз? - деб.\n- Бухородан келдим.\n- Қориймисиз? - деб сўрадилар.\n- Қорийман, - деб жавоб бердим.\n- Бутун ҳифз қилғонмисиз? - деб сўрадилар.\n- Мураттабман, бутун ҳифз қилғонман, - деб жавоб бердим. Қорий домла айтдилар:\n- Сурайи «Марям»ни бошдан қироат қилинг!\nМен бир саҳифа қироат қилиб бердим. Қорий домла менинг қироатимға кўп таҳсин айтдилар. Кейин айтдиларки:\n- Сизга мана шу мозордан бир ҳужра олиб бераман, иккита қорий болани хизматингизға қўяман, икки маҳал овқат олиб келиб беради, эрта билан чой - нон, ҳаммасини муҳайё қилади. Сизнинг вазифангиз шулки, мен ўз ишимға борганимда ўрнимда ўтириб қорий болаларға сабоқ берасиз.\n- Мен ўқувчи толиби илмман, дарсим нима бўлади?\nКейин қорий домла айтдилар:\n- Бу мозорда дарс айтгувчи машҳур зот борлар. Шу зотға сизни топширамиз. Дарсингиз ҳам давом этади.\nХулоса шулки, менга бир ҳужрани очиб берди, икки қорий болани муқаррар қилди. Улар менга овқатлар олиб келар эди. Ман қорий домланинг ўринларида, гоҳ - гоҳ бир жойға кетиб қолсалар, қорий болаларға таълим берар эрдим.\nДавоми: Мирмуҳаммад Ғавс Саййидзода ҳузурларида\n📚(Қиссаи Мавлавий - Мозори шариф, 23-бет. «ШАРҚ» 2018. © М. Кенжабек)\nSofdin.uz 23 Aug, 05:52\nSofdin.uz 23 Aug, 05:51\nШайх Али Тантовий айтдилар:\nБир куни ўзимга ўзим: "Ҳақиқатда Аллоҳ сени севадими?" деб савол бердим. Кейин эслаб кўрсам Аллоҳ бандаларига нисбатан муҳаббатининг сабабларини Ўзининг китобидан зикр қилган экан. Саволимга жавоб топиш учун Аллоҳнинг китобини варақлай бошладим. Қарасам унда: "Тақводорларни севади", деган оят чиқди. Ўзимни тақводорлардан деб ҳисоблашга журъат қила олмадим. Кейин: "Сабр қилувчиларни севади", деган оятни топдим. Ўзимда сабр етишмаслигини эсга олдим. Сўнгра "Яхшилик қилувчиларни севади", деган оятни топдим. Бундан унча узоқламасдан қидиришни тўхтатиб қўя қолдим. Чунки, Аллоҳ мени севишига сабаб бўлувчи бирор нарса топа олмасликдан чўчидим. Бажарган амалларимни текширишни бошладим. Қарасам, аксари фаолиятсизлик, камчилик ва гуноҳларга қоришиб кетганини ҳис қилдим. Шунда Аллоҳнинг "Аниқки, Аллоҳ тавба қилувчиларни севади", деган сўзи эсимга тушди. Ана энди шу оят мен ва мен каби гуноҳкорларга тааллуқли эканини тушундим ва шояд Аллоҳ мени ҳам севиши мақсадида "Астағфируллоҳал ъазийм ва атубу илайҳ", деб пичирлашни бошладим.\nМаъноси: "Буюк Аллоҳдан гуноҳларимни кечиришини сўрайман ва Унга тавба қиламан".\nSofdin.uz 21 Aug, 16:41\nБу нонвой айтдики:\n- Сиз ҳар куни мана шу ердан ўтуб иккита нон олинг, - деди.\nШу билан менга сабаби ризқ пайдо бўлди. Толиби илмларда бир қоида бор эди. Дарс бошлаш олдидан, ҳар бир кишиға солиқ солиб, пул тўплаб, мударрис домлаға дастурхон қилиб бормоқ одат эди. «Шарҳи Мулло»дан Марфуъотни тамом қилиб, Мансуботни бошлаш учун пул керак бўлди. Менинг зиммамға уч сўм солиқ тушди. Менда пул йўқ. Бўлмасада, дарсға келишға рухсат йўқ, - деб мени мажбур қилишди. Мен дарсдан чиқиб, ниҳоятда ғамгин бўлуб, кўзларимдан ёш оқиб, камбағалчиликдан Парвардигорға дилимда нола қилиб, ҳужрага кириб кетиб турган эдим, бошим ерға эгилғон ҳолда, ногоҳ тошнинг орасида бир нарса кўзимға ялтираб кўрунди. Олиб қарасам, хотунларнинг қўлидан тушғон узук экан. Мен умрумда бу хилда узукни биринчи кўрушим. Мунинг қийматини ҳам билмайман. Дилимға келдики, агар бу узукни сотсам, уч сўмға олса, тушғон солиқдан қутулар эрдим. Йўлимдан қайтиб, Лаби Ҳовуз Девонбегидан узукфурушларга, Кавказ халқидан бўлар эди, шул жойға олиб келдим. Узукни кўрсатдим. Қўлимдан олиб кўруб:\n- Қанчаға сотасиз? - деб сўради.\nМан бу узукни қийматини билмағон сабабдан:\n- Ўзингиз бир нарса қилиб бераберинг, - дедим.\nУл одам айтдики:\n- Йигирма сўм бераман, - деди.\nМен йигирма сўмни эшитиб, ниҳоят даражада ҳайрон бўлуб қолдим.\n- Йўқ, сотмайман, Узугимни беринг, - дедим.\n- Ўттиз сўм бераман, сотинг муни, - деди.\n- Сотмайман, - деб узукни қўлидан олдим. Яна бир узукфуруш бул ҳолдин хабардор бўлуб, мени чақириб, узукни кўрмоқни истади:\n- Қанча қилди? - деб сўради?\n- Ўттуз сўм қилди, сотмадим, - дедим.\nБу одам айтдики:\n- Бундоғ бўлса, ман қирқ сўм бераман, - деди.\n- Сотмайман, - дедим. Қўлидан узукни олиб, жўнаб қолдим. Яна чақириб:\n- Эллик сўм бераман, - деди.\nХулосайи калом шулки, узукнинг нархи ошиб бориб, саксон сўмға борди. Шундан ошмади. Бу нимадан болғонига ўзим ҳам ҳайронман. Кейин маълум бўлдики, узукнинг ҳалқаси тиллодан экан, кўзи олмосдан экан. Охири саксон сўмга сотдим. Шул вақтдаги менинг хурсандлиғим бениҳоя эди. Бир йиллик истиқоматнинг маишатини Парвардигор менға ато қилди. Шу билан солиқни тўладим. Шерикларимни ҳам зиёфат қилдим. Бир кун шерикларим мени ҳолимға таажжуб қилишиб:\n- Сан бирор ердан ўғурлик қилдингму? - деб сўрар эди.\nБухоронинг ҳавоси ёз мавзумида ниҳоятда иссиқ бўлар эди. Мадрасаларда дарс тўхтар эди. Толиби илмлар салқин жойларға чиқиб кетар эди. Ман ҳам Қўқондға жўнаб кетдим. Ҳовлимизға келдим. Ота - оналарни зиёрат қилиб, кўрушуб, бир жой уйда турдум. Лекин шу даврда биринчи жаҳон уруши бўлуб турғон эди. Ҳукумат рабочиклар учун халқға ҳар беш уйдан бир кишини талаб қилишар эди. Дадамиз менга айтдиларки:\n- Тезлик билан Бухороға қайтиб кет, чунки элликбоши сенинг ҳам номингни ёзибди.\nМен яна Бухороға қараб жўнадим. Лекин ҳозир Бухорода дарс йўқ. Шерикларимдан тўрт киши Балх шаҳридағи Мозори Шарифға бормоқни қасд қилғон эканлар. Мен ҳам шулар билан бормоқни истадим. Ҳазрати Эшоннинг ҳузурларига кириб, шу мақсадимни айтдим. Ҳазрати Эшон айтдиларки:\n- Мозори Саҳида бизнинг муридлар бор, ўзи аҳли давлат одам. Бир омонат бераман, шу одамға олиб бориб берасиз. Ул одам сизни кўп ҳурмат қилади, жой беради, - деб бир рисолайи форсий "Анфос номли ва қулоҳ дўппи омонат бердилар. Мозори Шарифға жўнадик.\nДавоми: Мозори шариф\n📚(Қиссаи Мавлавий - Бухоро, 19-бет. «ШАРҚ» 2018. © М. Кенжабек)\nҚиссайи кўтаҳ, Бухорога бордик. «Эшони Саяҳсин хонақоҳлари» номи билан машҳур экан. Бу Бухорода Шаҳрихонлик Эшон бор эканлар. Номлари Худоберди Халифа экан. Бу мўйсафид Ҳазрати Эшоннинг биродарлари экан. Бу одам мени хонақоҳга олиб кириб қўйиб, ўзи йўқолиб кетди. Мен асрни ва намози шомни ва хуфтанни ушбу хонада ўқудим. Хуфтан намозидан сўнг Ҳазрат Эшон ҳалқа қилдилар. Мен сурайи «Таборак»ни қироат қилдим. Бу яхши натижа берди. Намоздан сўнг бир одам:\n- Қироат қилғон қорий ким? - деб сўради.\n- Мен, - деб жавоб бердим.\n- Юринг, Ҳазрати Эшон талаб қилаётирлар, - деб мени Чиллахонага олиб кирди. ҲАзратни зиёрат қилдим. Ҳазрати Эшон менинг аҳволимни сўрадилар:\n- Сурайи «Муззамил»ни ўқиб беринг, - дедилар.\nМен ўқуб бердим. Ҳазрат кўп таҳсин қилдилар. Ҳазрат кичкина ўғулларини чиқариб олиб келдилар. Ўғуллариға тавсия қилиб айтдиларки:\n- Бу ўртоғингни ҳужрада бирга олиб боргин, бу ҳам «Шарҳи Жомий» ўқур экан.\nЯна менга айтдиларки:\n- Ҳар кеча саҳар вақтида сизни сўфий уйқудан уйғотади, таҳорат қилиб, менинг олдимга чиқиб, сурайи «Муззаммил»ни тиловат қилиб берасиз, - дедилар.\nШу билан ҳар кеча саҳар таҳажжуд намози вақтида мени сўфий уйғотиб олиб чиқар эди. Кундузи Эшонжон билан дарсга борар эрдим. Шул тариқа уч ой давом этди. Кейин менга бу жойда истиқомат қилиш қийин бўлуб қолди. Шунинг учунки, Эшонжоннинг ҳужрасиға меҳмонлар кўп келар экан, менга дарсларимға машғул бўлишимға монеъ бўлуб қолди. Кейин Ҳазрати Эшондан рухсат олиб, дармалариға бориб, ўша ерда истиқомат қилдим. агарчи Эшонжоннинг ҳужрасида маишатим яхши эди, истиқомат учун ҳам ҳеч нарсанинг кераги йўқ эди. Бовужуд шундоғ бўлсада, ўқушум яхши бўлмағони учун, гўрхонага кўчуб кетдим. Эмди бисотимда таҳсилға кифоя қиладурғон ҳеч нарса йўқлиғи сабабидан қийналиб қолдим, лекин Парвардигорға таваккул қилдим, «Ризқни Худо беради», деб истиқомат қила бердим. Бир кун дарсдан келиб турғон ҳолимда бир нонвойнинг дўкони олдидан ўтдим. Нонвой мени чиқариб, қўлимға икки дона нон берди. Ўша куни оч эдим. Бу одамнинг дилиға Парвардигор фазлу карами бирла ҳар куни менга иккита нон бериб турмушиға илҳом қилди.\nSofdin.uz 21 Aug, 14:54


Нукус тумани ҳақида биз билган ва билмаган фактлар – Kar24.uz\nНукус тумани ҳақида биз билган ва билмаган фактлар\nСтатистик маълумотларга кўра, 2019 йил 1 январь ҳолатига Нукус туман аҳолисининг сони 49 100 га етган бўлса, шундан шаҳар аҳолиси 10 200ни, овул халқи 38 900ни ташкил этади.\n2018 йил давомида туманда 968 чақалоқ дунёга келган. 283 ўлим ҳолати тизимга олинган. 385 ёш оилалар никоҳдан ўтган бўлса, 33 ажрим рўйхатга олинган.\n2018 йил туман ИИБ профилактика инспектори Алписбай Турдимуратов “Шуҳрат“ медальи билан тақдирланди.\n2018 йил Атамурат Даулетмуратов ИИ даражали, Жиғагул Турсинова ва Қалжан Қалбаевалар ИИИ даражали “Меҳнат фахрийси“, қишлоқ хўжалиги бўлими ходими Советбай Нарманов “Ўзбекистон Республикаси қишлоқ хўжалиги фидойиси“ ва “Қутанкўл“ МФЙ раиси Икрам Узақовлар “Маҳалла фахри“ кўкрак нишони билан тақдирланди.\nКасаба уюшмалари томонидан 2018 йил давомида туман бўйича 64 нафар ишчи фуқаро санатотияларда дам олиб ўз саломатлигини мустаҳкамлашди. Шундан, таълим, илм ва маданият ходимлари 41, агросаноат комплекси ходимлари 14, медитсина ходимлари 6 ва давлат соҳасидан 3 та фуқарога йўлланма берилди.\nСиёсий партияларнинг Нукус туман Кенгашларига ўтган йил давомида 4542 нафар аъзо янгидан қабул қилинган. Шундан ХДПга 2060 та, ЎзЛиДеПга 1312 та, Миллий Тикланиш ДПга 604 та ва “Адолат“ ИДПга 566 та аъзо қабул қилинган.\n2018 йилнинг 29 декабрь куни Нукус туманининг ташкиллаштирилганига 50 йил тўлиши муносабатига бағишлаб конференция ўтказилди.\nPrevious Қорақалпоғистоннинг чекка ҳудудларига бориб ишлаган шифокорларга уй, машина, имтиёзли кредит берилади\nNext Тошкентда автомобиль ўғриси қўлга олинди


Энг кўп мусулмонлар ва христианлар қайси...\n02.04.2019 17:23 0 368\nДунё мусулмонларининг қарийб учдан икки қисми (65 фоиз) 10 мамлакатда яшайди, энг катта 10 христиан-мамлакатда эса христианларнинг 48 фоизи истиқомат қилади. Булар ҳақида «Pew» тадқиқотлар маркази маълумот берди.\n2015 йилги маълумотга кўра, мусулмон аҳолиси энг кўп 10 мамлакат\n2060 йилга бориб энг кўп мусулмонлар яшовчи 10 мамлакат\n2015 йилги маълумотга кўра, христиан аҳолиси энг кўп 10 мамлакат\n2060 йилга бориб энг кўп христианлар яшовчи 10 мамлакат\nМусулмон ёки христиан аҳолиси энг кўп 10 мамлакатда бошқа дин вакиллари ҳам катта улушни ташкил этади. Масалан, мусулмон аҳолиси нуфусига кўра Ҳиндистон дунёда иккинчи ўринда, бироқ мамлакат аҳолиси сонида ҳиндуизмга эътиқод қилувчилар улуши кўпроқ. Христиан дунёсида олтинчи ўринда турувчи Нигерия ислом оламида бешинчи ўринда.\nЖаҳонда ҳозир 2,3 миллиард христиан ва 1,8 миллиард мусулмон бор. 2060 йилга бориб ўртадаги фарқ йўқолиши кутилмоқда: 3 миллиард христиан, 3 миллиард мусулмон.\nислом аҳоли христианлик\nЖамият 30/10, 16:52\nЖамият 27/07, 16:29


Адлия органларида биринчи фаза якунлари: 221 нафар адлия ходимига жазо тайинланди | huquqburch.uz\nСўнгги пайтларда оммавий ахборот воситаларида коррупцияга қарши курашиш, порахўрлик жиноятини содир этишда гумонланиб тергов ҳаракатлари олиб борилаётган шахслар ҳақидаги хабарларни кўп ўқияпмиз, эшитяпмиз.\nАлбатта айбдор шахслар тегишли жазога тортилиши, бу иллатга қарши муросасиз кураш олиб борилиши лозим.\nЛекин, бизнингча, энг аввало, ҳар бир давлат ташкилотининг ўзи тизимидаги ташкилотларда коррупцияни олдини олиш бўйича аниқ ҳаракатларни амалга ошириши, турли хавф-хатарларни баҳолаши улардаги коррупциявий омилларни минимал даражага тушириши лозим.\nАдлия органларини “Коррупциясиз соҳа”га айлантириш энг асосий мақсад. Лекин бу осон иш эмас. Бу ишда тартиб, қатъийлик принципиаллик бўлмас экан коррупцияга қарши курашиш баландпарвоз гап бўлиб қолаверади.\nШу сабабли биз коррупцияга қарши курашишда аниқ режа асосида иш олиб боряпмиз.\nКоррупцияга қарши курашиш мақсадида махсус дастур қабул қилди. Дастурнинг асосий мақсади ходимларда коррупцияга нисбатан муросасиз муносабатни шакллантириш, манфаатлар тўқнашувига йўл қўймаслик, коррупция учун жавобгарликнинг муқаррарлигини таъминлашдан иборат.\nАдлия вазирлиги қошида коррупцияга қарши курашиш кенгаши тузилди. Ушбу Кенгаш коррупцияга қарши курашиш бўйича дастурнинг ижро этилишини назорат қилиб боради.\nБундан ташқари, коррупциявий хавф-хатарларни баҳолаш методикаси тасдиқланиб, вазирлик таркибий бўлинмалари раҳбарлари томонидан ҳар чоракда тизим идоралари фаолиятида коррупциявий хавф-хатарларни баҳолаш амалга оширилиб, коррупция хавф-хатарига энг кўп дуч келадиган функциялар (ваколатлар)нинг ва лавозимларнинг рўйхати шакллантирилди.\nВидео ва аудио ёзувларга рухсат берилди\nАдлия органлари ва муассасалари маъмурий биноларида жисмоний\nва юридик шахслар ёки уларнинг вакилларини қабул қилишда видео ва аудиога ёзиб олиш тизими жорий этилди.\nАдлия органлари ва муассасаларидаги коррупцияга оид ҳуқуқбузарлик ҳолатлари ҳақидаги хабарларни дарҳол ва ўз вақтида етказилишини таъминлашга қўшимча имконият яратиш мақсадида телеграм ижтимоий тармоғида “@antikorbot” номли махсус бот яратилди.\nАдлия органлари ва муассасалари фаолиятида коррупцияга қарши курашишда халқаро коррупцияга қарши курашувчи ташкилотлар билан ҳамкорлик йўлга қўйилди. Хусусан, Сингапур, Франция, АҚШ, Германия каби ривожланган давлатлар тажрибаси билан бирга Қозоғистон, Белорусь каби ривожланган давлатлар тажрибаси ҳам ўрганилди. Халқаро ташкилотларнинг маърузалари ва тавсиялари ўрганиб чиқилди ва уларга асосланиб таҳлилий материаллар тайёрланди.\nМаксимал даражадаги шаффофлик\n“Очиқ адлия” дастури қабул қилинди. Дастур фуқаролар билан ўзаро ҳамкорликда ишлаш имконини кучайтирди. Эътибордан четда қолаётган камчиликлар, қолаверса ўз вазифасини лозим даражада бажармаётган ходимларни аниқлаш бўйича бевосита жамоатчилик ёрдамига таянилмоқда.\nОчиқликнинг яна бир намунаси сифатида Адлия вазирлиги веб-сайти (adliya.uz) фаолиятига тўхталиб ўтиш жоиз. Унда фуқаролар адлия органларига юборган ўз мурожаатларини кузатиб боришлари мумкин. Яна бир муҳим жиҳат, адлия органлари ходимлари устидан берилган ҳамда ўз тасдиғини топган шикоятлар ҳақида маълумот олиш имконини берувчи махсус платформа ишга туширилди.\nОчиқликнинг энг муҳим жиҳатларидан бири, бу шубҳасиз, молиявий маълумотлардир. Молиявий маблағларнинг сарфи, қайдан келиб қайга кетаётгани, нима мақсадларда ажратилаётгани, умуман, Адлия вазирлиги ва унинг таркибий бўлинмаларининг молиявий фаолияти билан боғлиқ маълумотлар вазирлик веб-сайтида эълон қилиб борилмоқда.\nБунда харажатлар, уларни амалга оширилиши билан боғлиқ ҳисоботлар, харид қилиш билан боғлиқ шартномалар рўйхати билан танишиш мумкин бўлади.\nКенг тарғибот тадбирлари амалга оширилди\nКоррупцияга қарши курашиш бўйича 10 мингдан ошиқ тарғибот тадбирлари ташкил этилди, хусусан 8 хил турдаги инфографика, буклет ва флаерлар 50 минг нусхада тарқатилди. 10 га яқин ижтимоий роликлар тайёрланиб, телевидениеда намойиш этилди ва ижтимоий тармоқларда тарқатилди. Хусусан, ижтимоий тармоқларда таниқли актёрлар иштирокидаги “Мен қонунман” номли ижтимоий ролик 1 млн. маротабадан ортиқ кўрилди.\nҲуқуқбузарларга қатъий чоралар кўрилди\nДавлат нотариал идораси, нотариал архив ва давлат хизматлари марказлари ходимлари фаолиятида меҳнат интизоми, Адлия вазирлиги ходимларининг одоб-ахлоқ қоидаларига риоя этилиши, шунингдек, улар зиммасига юклатилган вазифаларнинг бажарилиши устидан доимий назорат олиб бориш мақсадида 1028 та қисқа муддатли текширишлар (рейд тадбирдари) ўтказилиб, 832 нафар масъул ходимга тегишли жазо чоралари кўрилди.\nШу билан бирга, 670 та “сирли мижоз” тадбирлари ўтказилиб, реал хизмат олувчи шахс сифатида давлат хизматлари жараёнида қатнашиш орқали хизмат кўрсатишнинг сифати, муддати, шарт-шароити ўрганилиб, 221 нафар масъул ходимга тегишли жазо чоралари кўрилди.\n5316 нафар ходим орасида профилактик суҳбатлар ўтказилиб, бунда ходимларни Адлия вазирлиги ходимларининг жамиятда қабул қилинган\nхулқ-атвор нормалари ва қоидаларига риоя этиш ҳамда ҳуқуқбузарлик содир этганлик учун қонунда белгиланган жавобгарлик муқаррарлиги тушунтирилди.\nБиринчи фаза якунлари бўйича хулоса\n2019 йилнинг ўтган даврида аниқ режа асосида олиб борилган ишлар орқали адлия тизимидаги ҳар бир ходимга муҳим сигнални етказилди. Яъни, ходим ким бўлишидан, лавозимидан қатъи назар, унинг ўтмишдаги хизматларига қарамасдан агарда унда ҳалоллик бўлмаса у ходимдан воз кечилади.\nБиринчи фазанинг муваффақиятли якунлари, коррупциоген омилларни тўлиқ бартараф этишга йўналтирилган иккинчи фазани бошлаш учун мустаҳкам пойдевор бўлди.


Петропавллик фаол 200дан ортиқ дайди итларни асраб олди\n14 Январь 2020 15:40\nPETROPAVL. Kazinform – Петропавллик фаол ўз ҳовлисида 200дан ортиқ дайди итларни асрамоқда, деб хабар беради Kazinform мухбири.\nПетропавлда истиқомат қилувчи Роман Ширяев авваллари дайди итни кўриб қолса, уни уйига олиб келиб парвариш қиларди. Ҳозирда шаҳарликлар ҳам кўчада дайди итларни кўрса унга олиб келадиган бўлишди. Итларни сиғдириш учун ҳатто ўз ҳовлисидаги боғчасидан воз кечишга мажбур бўлибди.\n«Баъзиларини ўлим оғзидан олиб қолдик. Жониворларга биз ёрдам қилмасак, ким ёрдам қилади? Ҳозирда биз ҳақимизда кўпчилик билишади. Эгасиз қолган итлар ҳақида бизга хабар беришади, кўпинча ўзим бориб олиб келаман. Даволай оламан. Ветеринар маълумотим йўқ, кўп нарсани интернетдан ўрганаман», - дейди Роман Ширяев.\nРоманнинг ҳар бир куни тонгда итларни овқатлантиришдан бошланади. Итларни боқиш учун каттагина маблағ сарфларкан. Ҳар ҳафта савдо марказларидан 200 кг суяк сотиб олади. Шаҳарликлар ҳам озиқ-овқат, дори-дармон, молиявий ёрдам қилишади.\n«Тонгда овқатлантириб бўлгач, тагини тозалайман. Кейин куни билан бўтқа пишираман. Итларга ўзимда бор тахталардан уйчалар ясадим. Энди илиқ бўлиш учун қоплаб чиқиш керак», - дейди Роман.\nУнинг айтишича, итларда ҳам характер бор.\n«Ҳар итнинг ўз характери бор. Улар кўпинча ақлли, меҳрли. Фақат ўзига хавф туғилгандагина тишлаши мумкин. Уйни кузатиш бу жониворнинг қонида бор. Баъзилар мендан келиб ит олиб кетишади», - дейди у.\nҲозирда Роман боқаётган итлар сони 200дан ошган.


ЯНГИ ЎҚУВ ЙИЛИНГИЗ МУБОРАК БЎЛСИН! - Ўзбекистон овози газетаси\n5 сентябрь куни мамлакатимиздаги барча умумтаълим мактабларида янги ўқув йили бошланиши муносабати билан Билимлар куни тадбирлари бўлиб ўтди.\nЯккасарой туманидаги 319-умумтаълим мактаби ҳовлиси ҳам байрамона безатилган. Ҳамманинг юз-кўзида табассум. Айниқса, муқаддас даргоҳга илк қадамини ташлаётган ўғил-қизларнинг ҳаяжони чексиз. Уларнинг ота-оналари билан суҳбатлашдик.\n— Фарзандим эрта тонгда уйғониб, бир неча кун аввал тайёрлаб қўйган мактаб либосларини кийди, — дейди Умида Газиева. — Ўқув даргоҳига отланар эканмиз, тинмай савол берарди. Мактабга дафтар, китоб олиб боришим керакмасми, уларсиз қандай дарс тайёрлайман, дерди. Биринчи синфга қадам қўйган болажонларга «Президент совғаси» берилишини тушунтирдим. Унда керакли барча ўқув қуроллари борлигини айтдим. Фарзандим бундан жуда қувонди.\nБайрам иштирокчиларини дастлаб ЎзХДП Марказий Кенгаши бўлим мудири Нилуфар Йўлдошева Билимлар куни билан табриклади. Юртимизда ёш авлод таълим-тарбияси йўлида қилинаётган ишлар тўғрисида тўхталди.\nНиҳоят, ўғил-қизлар орзиқиб кутган биринчи қўнғироқ чалинди. Ўқитувчилар етакчилигида ўқувчилар ўз синфларига ошиқишди. Бу жараён кишига ҳаяжон бағишлайди, болалик хотираларини жонлантиради. Биз ҳам ўқувчилар билан синф хоналарига йўл олдик.\n— Бугунги кунда мактабимизда 740 нафар ўқувчи таҳсил олмоқда, — деди халқ депутатлари Яккасарой туман Кенгашидаги ЎзХДП гуруҳи аъзоси, 319-умутаълим мактаби директори Саёҳат Тошматова. — Уларга 50 нафардан ортиқ малакали ўқитувчи таълим бериб келмоқда. Мактабимизда спорт, мусиқа, ҳунармандчилик, фан тўгараклари фаолият юритади. Жорий ўқув йилида эса дарсдан ташқари «Истиқлол барслари» номидаги ихтисослаштирилган ҳарбий синф ҳам ташкил этилди.\nМактаб директори бизни дастлаб, биринчи синф хонасига бошлади. У ерда «Мустақиллик дарс»лари самимий руҳда ўтказилаётганига гувоҳ бўлдик.\n«Ўзбекистон овози» ва «Голос Узбекистана» газеталари Бош муҳаррири Сафар Остонов дарс жараёнида мустақиллик имкониятлари, ўзининг ҳаёт тажрибалари ҳақида сўзлаб берди. Орзу, ниятларга етиш учун аввало аъло ўқиш, чуқур билим олиш, астойдил интилиш кераклигини айтди.\nҚарийб уч ой давомида ўқувчиларини кутган мактаб қучоғи яна ўғил-қизлар билан тўлди. «Президент совғаси» — 12 номдаги ўқув қуроллари солинган мактаб сумкасини олган биринчи синфлар ўқувчиларининг қувончи ва ҳайрати, бир-бирини соғинган синфдошларнинг шодликлари кишини ҳаяжонга солади, ғурурлантиради. Хаёлига беихтиёр бир тилак келади: Янги ўқув йилингиз муборак бўлсин, доимо аъло баҳоларга ўқиб, ота-она ва устозлар!


Азиз Абдуҳакимов БМТнинг Глазгодаги иқлим саммитида миллий баёнот билан чиқди\n10 Noyabr 10:27 / Published in Сиёсат\nАзиз Абдуҳакимов БМТнинг Глазгодаги саммитида миллий баёнот билан чиқди\nБМТнинг Глазгодаги сайёрамиздаги иқлим ўзгаришларига бағишланган саммитидаги Ўзбекистон вакили миллий баёнот билан чиқди.\n9-ноябр куни Глазго шаҳрида бўлиб ўтган БМТнинг иқлим ўзгариши бўйича доиравий конвенцияси иштирокчи давлатлари конференциясининг XXVI сессиясида иштирок этиш доирасида Ўзбекистон Республикаси Бош вазири ўринбосари Азиз Абдуҳакимов мамлакатимиз номидан миллий баёнот билан чиқди.\nУ ўз нутқида иқлим ўзгариши замонамизнинг асосий муаммоларидан бири бўлиб, ҳаётимиз сифатига бевосита таъсир кўрсатаётганини таъкидлади.\n“Бугунги кунда иқлим ўзгаришининг оқибатлари глобал ва мисли кўрилмаган миқёсга айланди. Улар Марказий Осиё минтақасида ҳам тўлиқ намоён бўлмоқда. Масалан, Орол денгизи ҳалокати натижасида Марказий Осиёда иқлим ўзгаришлари жаҳондаги ўртача кўрсаткичдан икки баравар кучлироқ содир бўлмоқда.\nСалбий кўринишлар орасида — чанг бўронлари частотаси ва географиясининг ортиши, эрнинг деградацияси ва сув ресурсларининг қисқариши муаммоларининг кучайиши.\nБу жараёнларнинг барчасини чуқур англаган Ўзбекистон “яшил” кун тартибидаги масалаларни илгари суриш, экология ва биохилма-хилликни асраш, табиий ресурслардан оқилона фойдаланишга энг жиддий эътибор қаратмоқда.\nЎзбекистон Президенти Шавкат Мирзиёев БМТ Бош Ассамблеясининг 76-сессиясида таъкидлаганидек, “Бу бизнинг ҳозирги ва келажак авлодлар олдидаги инсоний бурчимиздир”, – деди А.Абдуҳакимов.\nАйни пайтда Ўзбекистонда миллий миқёсда “яшил” иқтисодиётга ўтиш бўйича комплекс стратегия, қайта тикланувчи ва водород энергетикасини ривожлантириш дастури фаол амалга оширилмоқда. Ҳар йили, жумладан, 2021-йилда мамлакатимизда 200 миллион дона кўчат экилади. 2030 йилга келиб иқтисодиётнинг энергия самарадорлиги икки баравар ошади, қайта тикланадиган энергия улуши камида 25% ни ташкил қилади.\nПариж келишуви доирасида Ўзбекистон 2030-йилгача ялпи ички маҳсулот бирлигига тўғри келадиган иссиқхона газлари эмиссиясини 2010 йил кўрсаткичларига нисбатан 35% га камайтириш бўйича қўшимча мажбурият олгани мамлакатимизнинг муҳим баёноти бўлди. Ушбу мақсадга эришиш учун кам углеродли ривожланиш миллий стратегиясини ишлаб чиқиш режалаштирилган.\nМинтақавий миқёсда Ўзбекистон Марказий Осиё давлатларидан ҳамкорлар билан биргаликда қурғоқчилик ва сув танқислигига қарши курашиш, Орол фожиаси оқибатларини юмшатиш ва унга туташ ҳудудларни ижтимоий-иқтисодий ривожлантириш борасида қатъий чоралар кўрмоқда.\nАна шу таҳдидларга қарши курашиш борасидаги саъй-ҳаракатларни бирлаштириш мақсадида келаси йили Оролбўйида, Нукус шаҳрида БМТ шафелигида “яшил” энергия бўйича юқори даражадаги халқаро форум ўтказилиши режалаштирилган. Мазкур тадбир БМТ Бош Ассамблеясининг жорий йил май ойида тасдиқланган Оролбўйи ҳудудини экологик инновациялар ва технологиялар зонаси деб эълон қилиш тўғрисидаги махсус резолюциясини амалга оширишда муҳим қадам бўлади.\nЎзбекистон томони конференция иштирокчиларини БМТнинг Оролбўйи минтақаси учун инсон хавфсизлиги бўйича кўпшериклик траст фонди фаолияти доирасидаги лойиҳа ва дастурларни амалга оширишда фаол иштирок этишга чақирди.\nЎзбекистон, шунингдек, яқинда бўлиб ўтган G20 йиғилишида Биологик хилма-хилликнинг мувозанатли ва самарали Глобал асосини қабул қилиш бўйича келишувни олқишлайди.\nХалқаро экологик сиёсатнинг устувор йуналишларини муҳокама қилиш учун 2023-йилда БМТнинг Атроф-муҳит бўйича юқори даражадаги 6-ассамблеясини Ўзбекистонда ўтказиш таклиф этилмоқда.\nЎзбекистон ҳам Глазгодаги саммитда қабул қилинган ўрмонлар ва ердан фойдаланиш бўйича қўшма декларацияни қўллаб-қувватлашини ма’лум қилди.\nЯкунда Ўзбекистон “яшил” кун тартибидаги долзарб масалаларни илгари суриш ва иқлим ўзгариши жараёнларини жиловлаш бўйича кўп томонлама саъй-ҳаракатларда фаол иштирок этишга, халқаро ҳамжамият билан биргаликда сайёрамиз келажаги учун барча зарур чора-тадбирларни амалга оширишга тайёрлиги таъкидланди.\nTagged under: Абдуҳакимов, БМТ, Глазго, ИҚЛИМ, САММИТ\nРоссия ва Ўзбекистон муносабатларни мустаҳкамлаш сиёсатини давом эттиради


02:06 26 Феврал 2020\n21:22 17.08.2019 (Янгиланган 21:26 17.08.2019) Ҳавола олиш\nИчки ишлар органлари ходимлари бозор ҳудудида тартиббузарлик содир этаётган фуқароларга имкон қадар хушмуомалалик билан мурожаат қилишган\nТОШКЕНТ, 17 авг - Sputnik. Ўзбекистон ички ишлар вазирлиги "Оққўрғон деҳқон бозори"да савдо қилувчи аёллар ва ички ишлар органлари ходимлари ўртасида юз берган можаро юзасидан расмий баёнот эълон қилди.\nМаълум бўлишича, жанжал "Оққўрғон деҳқон бозори" ҳудудида фуқаро Даврон Қурбонов томонидан қурилаётган икки қаватли савдо мажмуаси туфайли келиб чиққан. Қурилиш ишлари бошланганида шу ерда полиз экинлари ва озиқ-овқат маҳсулотларини сотиб ўтирган Э.А., Ю.А. ва Н.Б. исмли аёллар девор қурилса, савдолари юришмаслигини айтиб, жамоат тартибини бузишган. Улар бақир-чақир қилиб, усталар ва бозор раҳбарини ҳақорат қилишган ва қурилаётган деворни бузиб ташлашган.\nМазкур ҳолат бўйича бозор маъмурияти томонидан туман ИИБ навбатчилик қисмига хабар келиб тушгач, Оққўрғон тумани ИИБ ходимлари ва ҳудудий профилактика инспектори тартиббузарликни бартараф этиш мақсадида, ҳодиса содир бўлган жойга етиб боришган. Бозорда савдо қилувчи юқорида санаб ўтилган аёллар ички ишлар органлари ходимларининг қонуний талабларига бўйсунмасдан, қаршилик кўрсатишган.\nШундан сўнг, ички ишлар органлари ходимлари томонидан фуқаролар: Э.А., Ю.А. ва Н.Б.ларнинг тартиббузарлик содир этишларини олдини олиш чоралари кўрилган.\n"Шуни алоҳида таъкидлаб ўтиш керакки, ички ишлар органлари ходимлари бозор ҳудудида тартиббузарлик содир этаётган фуқароларга имкон қадар хушмуомалалик билан мурожаат қилишган. Аммо, аёллар ички ишлар органлари ходимларининг қонуний талабларига бўйсунмай, жамоат тартибини бузишга қаратилган ўз хатти-ҳаракатларини давом эттирганликлари сабабли, улар томонидан содир этилиши мумкин бўлган салбий оқибатларга чек қўйиш мақсадида ҳуқуқбузарларни туман ИИБга олиб бориш чоралари кўрилган ва суриштирув ишлари олиб борилган", - дейилади ИИВ расмий баёнотида.\nУларни махсус автомашинага олиб чиқилаётган ҳолати шу атрофда жараённи кузатиб турган фуқаролар томонидан қўл телефони орқали тасвирга олиниб, ижтимоий тармоқларда тарқатилган.\nВоқеа содир бўлган куни туман ҳокими ва унинг ўринбосари - хотин-қизлар қўмитаси раиси шу ердаги аёллар билан суҳбатлашган ва ушбу аёллар айни вақтда ўз юмушлари билан машғул, дейилади хабарда


23:33 / 14.05.2021\n14 май куни Ўзбекистон футбол ассоциацияси президенти Абдусалом Азизов бошчилигида ижроқўм йиғилиши ўтказилди.\nЙиғилишда қилинган ишлар ҳисоботи тингланди, дея хабар бермоқда ЎФА матбуот хизмати.\n«Шунингдек, терма жамоаларнинг масъулиятли ўйинлар олдидан тайёргарлик режаси кўриб чиқилди. Ўзбекистон мезбонлик қиладиган ОФК таснифидаги йирик турнирларга юқори савияда тайёргарлик кўриш масаласи илгари сурилди. Терма жамоалар учун замонавий инфратузилма қурилиши жараёни бўйича маълумот берилди.\nШундан сўнг Абдусалом Абдумавлонович барча клублар раҳбарлари ва бош мураббийлари билан йиғилиш ўтказди. Унда ЎФА раҳбарияти томонидан ҳар бир жамоада мавжуд муаммолар тингланди. Уларни моддий ва ташкилий масалаларда қўллаб-қувватлаш мавзуси кўтарилди. Шунингдек, сўнгги пайтларда чемпионатларда кўп учраётган тартибсизликлар танқид қилинди. Мураббийлар келишилган ўйинлар каби иллатларга аралашмаслик борасида жиддий огоҳлантирилди.\nКлублар вакиллари томонидан кўтарилган муаммоли масалаларда ЎФА масъулларига топшириқлар берилди. Тренерлар малакасини ошириш, клубда раҳбар ва мураббий ваколатларини тартибга келтириш, ёш футболчилар етиштиришга янада жиддий эътибор қаратиш, савиясиз легионерлар муаммосини бартараф этиш, VAR тизимини такомиллаштириш ҳамда стадионларнинг ёритиш ускуналарини жаҳон стандартларига мослаш каби масалаларда вазифалар белгиланди», – дейилади ЎФА хабарида.\n16:53 / 01.03.2022\nЎзбекистон ва яна уч миллий жамоа иштирокида «Navruz Cup-2022» турнири ўтказилади


АҚШ фуқароси аэропорт ангарида Сомали президентлигига сайланди\n23:51 / 08.02.2017\nСомалининг собиқ бош вазири Муҳаммад Абдуллоҳий Муҳаммад мамлакатнинг янги президенти этиб сайланди. Reuters агентлиги берган маълумотга кўра, у қасамёд ҳам қилган. Шу пайтгача давлат раҳбари бўлиб келган Ҳасан Шайх Моҳамуд ўз мағлубиятини тан олган.\nМаълумотларга кўра, Муҳаммад Абдуллоҳий Муҳаммад икки давлат фуқароси бўлиб, АҚШда ўқиган ва шу давлат фуқаролигини олган.\nЯнги президент 8 февраль куни ўтказилган сайловларнинг иккинчи тур натижаларига кўра сайланган. Айнан шу куни ўтказилган биринчи тур ҳеч бир номзодга ғалаба келтирмаганди. Ғолибни Сомали парламентидаги 219 депутат қўллаб-қувватлаши зарур эди.\nСайловлар мамлакат пойтахти Могадишодаги энг хавфсиз жойлардан бири бўлмиш аэропорт ҳудудида ўтказилган.\nСомалида президентни икки палатали Федерал парламент депутатлари сайлашади. Мана шу ойда парламентнинг ҳар икки палатасида янгиланиш содир бўлди ва уларнинг раҳбарлари ҳам ўзгарди. Халқ (қуйи) палатага Муҳаммад Усмон Жаварий раҳбар этиб тайинланган бўлса, Юқори палатага Абди Хаши Абдуллоҳий бош бўлди.\nТожикистон парламенти Ўзбекистонга алоқадор қатор янги ҳужжатларни кўриб чиқади\n18:43 / 24.05.2018\n“Экстремизмга қарши курашиш тўғрисида”ги қонун лойиҳаси парламентга киритилди\n14:08 / 08.05.2018


Oldingi maqola ҚАРШИДА “САБАНТЎЙ” НИШОНЛАНДИ\nKeyingi maqola БОЛАЛАР ЎЙИНЛАРИДАГИ МОҲИЯТ\nШу йилнинг 6-10 сентябрь кунлари Шаҳрисабз шаҳри халқаро мақом санъати фестивалига мезбонлик қилади. Унда дунёнинг кўплаб давлатларидан ташриф буюрадиган мақом санъатининг ҳақиқий усталари, ижрочилари иштирок этади. Қизғин ва кўтаринки руҳда ўтиши кутилаётган мазкур фестиваль учун янгидан бунёд этилаётган Шаҳрисабз шаҳар мақомчилар саройи ҳамда “Коба” мақом маркази иштирокчиларни кутиб олишга шайланмоқда.\n- Нафақат мамлакатимиз, балки кўплаб хорижий мамлакатлар санъат аҳли ҳам ушбу фестивални орзиқиб кутмоқда, - дейди Ўзбекистон Республикасида хизмат кўрсатган маданият ходими, Шаҳрисабз шаҳар мақом маркази раҳбари Элмурод Боймуродов. – Масалан, Индонезия, Малайзия, Испания, Италия, Греция, Голландия, Германия, Франция, Чехия, Буюк Британия, Эстония, Финляндия, Миср каби давлатлар ҳозирданоқ фестивалда иштирок этиш истагини билдирди. Уларнинг сони янада кенгайиши шубҳасиз. Шаҳрисабзга дунёнинг тўрт томонидан сайёҳларнинг келиши эса туризм салоҳияти юксалиши ва истиқболи учун янги саҳифа очади. Зеро, фестивални айнан шу шаҳарда ўтказишдан асосий мақсад ҳам Шаҳрисабзнинг ўзига хос туристик салоҳияти, тарихи ва маданияти, қадим қадрият ва ўлмас мероси, бой анъаналарини дунё узра намоён этишдир.\nМақомчилар саройи қарийб 3500 квадрат метр майдонни эгаллаган. Бу ерда анжуман ва конференц заллари, 400 кишилик катта зал, 134 кишилик кичик зал, миллий мусиқа асбоблари хонаси, кийиниш ва пардозлаш хонаси, миллий рақс хонаси, театр студияси, спорт инвентарлари хонаси, кичик кинотеатр, кутубхона ва ўқув зали ўрин олади. Ушбу муҳташам бинони қуриш ва таъмирлаш учун давлат бюджетидан 7 миллиард 800 миллион сўм маблағ ажратилган.\nАмир Темур хиёбони ҳудудида жойлашган “Коба” мақом маркази ҳам бетакрор қиёфаси билан барчанинг диққатини тортади. Деворларда акс этган миллий меъморчилик намуналари, устунлардаги нақшинкор чизгилар ҳунармандчиликнинг узоқ ўтмишидан сўзлайди. Катта саҳна ўзида миллийлик ва замонавийликни мужассам этган.\nТаъкидлаш лозимки, халқаро фестиваль доирасида илмий конференция ва давра суҳбатлари, ижодий учрашувлар, тақдимотлар, маҳорат дарслари ҳам ўтказилиши режалаштирилган бўлиб, унга дунёнинг санъатга ихтисослашган нуфузли таълим муассасалари ва консерваторияларида фаолият олиб бораётган таниқли санъат намояндалари таклиф қилинади.\nМазкур халқаро мақом санъати фестивалини оммавий ахборот воситалари орқали кенг ёритиш мақсадида дунёнинг мусиқа ва маданият соҳаларига ихтисослашган теле ва радиоканаллари, босма оммавий ахборот воситалари вакиллари, интернет нашрлари журналистларини таклиф этиш ҳамда уларни аккредитациядан ўтказиш чоралари кўрилаётир. Совриндорларга топшириладиган диплом, сертификат, статуэтка намуналари эскизларини яратиш устида иш қизғин.\nДарҳақиқат, ўзбек миллий мақом санъати ўзининг жозибаси, услуби, дилларни яйратувчи таъсир кучига эга эканлиги билан йиллар давомида сайқал топиб, авлодлар тилида мудом янграмоқда. Бугун ана шу меросни дунё аҳлига намоён этиш барчамиз учун шарафлидир.


Ана ўшалар залолатни ҳидоятга, азобни мағфиратга сотиб олганлардир. Оловга қандай ҳам «сабрли»лар-а?! Бақара 175.\nУшбу ояти каримада васф асосида ҳақиқатни беркитган (кофир бўлган) яҳудий ва насронийларнинг иши агар бозордаги савдо-сотиқ мисолида тушунтирилса, улар ўзларига нақадар зулм қилаётганларини билиш мумкин. Худди қимматбаҳо олтинни бир тийинга қиммат жезга алишгандек, улар ҳидоятни сотиб, эвазига залолат – адашувни оладилар, шундай бебаҳо мағфиратни қўллари билан бериб, ўрнига азобни сотиб оладилар. Бундан зарарли савдо-сотиқ бўлмаса керак. Ҳа, модомики, қўлларидаги ҳидоят ва мағфиратни ўз ихтиёрлари билан топшириб, ўрнига ўзлари хоҳлаб, залолат ва азобни оляптиларми, энди маза қилиб, дўзах ўтига чидайверсинлар!\n2- 139. Айт: «Биз билан Аллоҳ ҳақида тортишасизми?..\nБақара 36. Бас, шайтон уларни ундан тойдирди ва бў..\n2- 177. Яхшилик юзингизни машриқ ёки мағриб томон..\n2- 21. Эй одамлар, сизларни ва сиздан олдингиларни..\nБақара сураси, 112-оят\n2- 112. Йўқ! Кимки яхшилик қилувчи бўлган ҳолида ю..


Ҳозирги дунё анча хавфли бўлиб қолди — БМТ\nБирлашган Миллатлар Ташкилоти Бош котиби Антонио Гутерришнинг айтишича, ҳозирги дунё собиқ СССР ва Қўшма Штатлар ўртасидаги Совуқ уруш давридагига қараганда анча тартибсиз ва олдиндан айтиб бўлмайдиган бўлиб қолган. Узоқ давом этган матбуот анжумани чоғида у ҳозир дунё хавфли эканлигини, чунки инқирозларни ҳал қилиш воситалари йўқлигини таъкидлади.\n«Совуқ уруш икки қарама-қарши блок ўртасида бўлиб, у ерда можароларнинг олдини олишнинг аниқ қоидалари ва механизмлари мавжуд эди. Уруш ҳеч қачон кучайиб кетмаган, чунки маълум бир башорат қилиш даражаси бор эди», деб тушунтирди Гутерриш. У дунёдаги мавжуд хавфли вазиятни совуқ ёки иссиқ уруш деб атамаслигини, аксинча уни «илиқ қарама-қаршиликнинг янги шакли» сифатида тавсифлашини айтди.\nКиритилди: 11:12 23.01.2022. Ўқилди: 2135 марта. Фикрлар сони: 2 та.


Кубада мобил интернет пайдо бўлди\n17.07.2018 12:15 0 294\nКуба тор доирадаги фойдаланувчилар учун мобил интернетни жорий қилди. Бу ҳақда «Корреспондент.net» хабар қилмоқда. 2018 йилнинг охиригача оролнинг барча аҳолиси мобил қурилмалар орқали интернетдан фойдаланиши мумкин бўлиши айтилмоқда.\nДавлат ОАВларида ишловчи журналистлар «ETECSA» давлат иелекоммуникацион компанияси тақдим этадиган мобил интернетга биринчилардан бўлиб уланишди.\n«ETECSA»нинг эълон қилишича, компания йил охиригача 5 миллион мижозни мобил интернет билан таъминлайди. Бу эса Куба аҳолисининг деярли ярмини ташкил этади.\nТехнология 10/11, 12:03\nСайёр қабулдан сўнг Наманган вилоятининг айрим ҳудудларида алоқа сифати яхшиланди\nҲуқуқ 29/10, 17:36


Қозоғистон: «Байконур»да Россия ракетаси портлади | ҚИРҒИЗИСТОН ЯНГИЛИКЛАРИ\nҚозоғистон: «Байконур»да Россия ракетаси портлади\nҚозоғистондаги космодромдан учиб чиққан Россиянинг «Протон-М» ракетаси ҳавога кўтарилганидан бир неча сония ўтиб портлади. Фожеа жойида қурбонлар йўқ.\nҲалокатга учоқнинг мотори ўчиб қолгани сабаб бўлди — бу ҳақда Россия федерал космик агентлиги хабар қилди (Роскосмос).\nКосмик агентлик маълумотларига кўра, ҳодиса жойида вайронагарчиликлар ва қурбонлар бўлмаган.\nРоскосмоснинг хабарлашича, ракета комплексдан учиб чиққанидан 17 сония ўтиб портлаб кетган.\n«Интерфакс» ахборот агентлигининг «Байконур»даги ўз манбаларига таяниб хабар қилишича, ракетага старт берилгандаёқ унинг бошқаруви йўқотилган.\n«Старт берилиши билан ракета титрай бошлаган [...] Ракета қулаган ерда унинг ёнилғисидан чиққан заҳарли моддалардан ташкил топган булутлар пайдо бўлди. Булут ғарб тарафга ҳаракатлана бошлагани учун, комплекс ходимлар олиб эвакуация қилинди», — дея ўз манбаси сўзларидан иқтибос келтирди агентлик.\nҚозоғистон ҳукумати фожеа юзасидан шошилинч йиғинга йиғилди.\nЙиғинда иштирок этган Қозоғистоннинг «Tengrinews.kz» ахборот агентлиги журналистлари ҳукуматнинг аҳолига ўз уйларидан чиқмасликни таклиф қилганини хабар қилди.\n«Бойқўнғирга олиб борилувчи йўллар тўсилган, ҳеч ким уйдан чиқмаслиги, уйдаги деразаларни очмаслиги, чорвани ўтлатмаслигини сўраб, аҳоли орасида тушунтириш ишлари олиб бориляпти. Дўконлар ва ошхоналар ёпиляпти», — деди Қозоғистон Ички ишлар министри Калмуханбет Касимов.\nАввалроқ ҳукумат йиғинида иштирок этган «Казкосмос» бошчиси Талгат Мусабаев портлаш оқибатида зарарли моддалар тўлиғи билан куйиб кетганини ва бундан сўнг ёққан ёмғир экологик таъсирни озайтирганини билдирганди.\nБу «Байконур»дан учиб чиққан ракетанинг биринчи марта қулаши эмас. Ҳудди шунга ўхшаш ҳалокат «Протон-М» ракетаси иштирокида 2010 йилда ҳам кузатилганди. Ўшанда ракета коинотга «Глонасс-М» навигацион аппаратини олиб чиқа олмаган эди. Спутниклар ва ракета қолдиқлари Тинч океанига қулаганди.\n2007 йилда эса «Протон» ракетаси давлат президенти хизмат сафари билан борган Жезкарган шаҳрига қулаганди. Ўшанда ҳукумат ракетанинг қулаши 60 миллион доллар зарарни келтирганини билдирганди.\nАввалги мақолаЎш области: Чақмоқ 350 қўйни ўлдирди\nНавбатдаги мақолаБишкек: Маст ҳайдовчи поездни машинаси билан урди